c: text/html

text:
Abo mvuga si abandi, ni Abanyarwanda bo mu bwoko bw`Abahutu cyane cyane. Wagira ngo kuva aho ingoma-nyiginya irimburiye abami babo, ubugabo bwabo bukambikwa ingoma z`abo uko zagiye zisimburana kugera kuri Kalinga, umuvumo warabokamye. Bahora bicamo ibice, kugira ngo batagira aho bahuriza, bigatuma basohoka mu bucakara n`umwijima barimo.
Ni nde uzakiza Abahutu?
Maze iminsi nkurikirana ibivugwa ku maradiyo y`ibyaduka, bikantera kwibaza. Wagira ngo Abahutu bari barabuze aho bivurira ihahamuka. Uko bahabwa ijambo, aho kuvuga bagusha hamwe, biba ari impamvu yo gucagagurana no gushyushya imitwe, aka za ngabo zabuze umugaba, zikaba zarahindutse impehe.
Ntibakimenya gusubiza amaso inyuma, ngo bibuke Abarwanashyaka. Babandi batangije ishyaka ry`ukuri ryo kumvisha Abanyarwanda bose, ko aka gahugu kacu tuzagaturamo. Bari intwari bariya bagabo, bo bashoboye guhirika ubwami-nyiginya, bwari bwaragize rubanda nyamwishi y`Abahutu, Abatutsi n`Abatwa, abanyamahanga mu gihugu cyabo. Babuhiritse batarwana bo gahora bibukwa, n`ubwo amacakubiri y`ababakomokaho agenda abasunikira mu cyibagiriro. Kugira ngo bahirike iriya ngoma yari yarabagize impfubyi, bakoresheje imbaraga z`ibitekerezo, maze umwami n`abe babura ibisubizo, aho kwemera kuganira n`ababumvishaga ukuri kw`ibihe, bahitamo gukoresha kuniga nk`uko bari barabimenyereye, bikanga bikaba iby`ubusa. Ibyo byatumye umwami yicwa na bene wabo, ari naho hakomoka invugo ngo “Rudahigwa atanze u Rwanda” (Ararutanze).
Hari n`abibeshya bihenda ngo kuba ziriya Mpirimbanyi zarabigezeho ni uko zabikorewe n`Ababiligi, ngo bafatanije n`Abamisiyoneri. Ibyo si byo ! Imbaraga z`Abarwanashyaka, batumye Kalinga icika i Rwanda, ibenedera ry`amabara atatu ariyo, umutuku-umuhondo-icyatsikibisi rigatumbagizwa mu kirere cy`u Rwanda, ni uko bamenye gushyira hamwe, dore ko bari baravomye ku isoko imwe : seminari nkuru ya Nyakibanda. N`abo dufite ubu bashyize hamwe, ntibabura uwabashyigikira.
Intiti z`ubu zitumariye iki ?
Ni ukuri biteye agahinda ! Ziriya ntwari ndiho ndata, zabanye na rubanda, zimenya akababaro karwo. Agatsinda babavukagamo, bakuze bazi intimba y`ubuhake, kwikorera inkono ishyushye, no guhozwa ku kiboko na shiku. Bari bazi intimba iterwa n`incyuro ngo “Harabaye ntihakabe…Hasigaye inka n`ingoma”. Aho bamenyeye gusoma no kwandika, bumvise ko bitakomeza bityo. Bashyira hamwe, maze gashyiga barayishyigura.
Intiti u Rwanda rwagize, (ndavuga izakurikiye ziriya ntwari zarerewe mu maseminari, dore ko andi mashuri zitashoboraga no kuyatunga urutoki) hafi ya zose zanyuze i Ruhande na Nyakinama. Hakiyongeraho zimwe zabaga zivuye iyo mu mahanga, ariko zo sinzitindaho, kuko zururukaga mu ndege, zihabwa imyanya ikomeye. Ngabo ba ministri, ba PDG (président directeur général), ba DG (directeur général), ba guverineri n`ibindi bikomerezwa. Hehe no kwikoza ibibazo by`abaturage. Ingabo z`igihugu bakazita “Inkandagira-bitabo”, mwalimu bamwita“gakweto”, rubanda yindi yitwa “Abaturage” bivuga ko ari injiji. Baradamarara, biyegereza ibizungeri, bibazunguza ubwenge, biboza ubwonko, bibacurika mu maguru yabyo, maze imitima yabo irarindagira ! Ubwo baba batangiye kwicamo ibice, bitana Abakiga n`Abanyenduga. Ariko n`ubwo rukiga cyangwa urunyanduga ntirwumvikane. Isubiranamo rihabwa intebe.
Umwana w`umututsi wari warakuriye iyo mu buhunzi, n`uwari mu Rwanda ariko afatwa nk`umunyamahanga, yibuka ko n`ubusanzwe, abo Bahutu bari ku butegetsi, bahoze ari abacakara babo. Bafatira kuri ubwo burangare bwivanze n`uburakari bwa benshi mu Bahutu, maze rya bendera ryari ishema ry`Abarwanashyaka, baba barishimbuje irya Ntare school ya hariya i Nakivara aho Kagame na benshi muri bagenzi be bize. Uwibwira ko mbeshya, azanyarukireyo, azumirwa!
Ubwo rero intiti zitacucumwe n`inkotanyi zikwirwa imishwaro. Nyamara izigeze iyo mu mahanga, aho gushyira hamwe zirushaho kwivangura. Muzabyitegereze murebe, amatiku y`iwabo ku mirenge uyasanga iyo za Burayi na za Amerika. Hari umugabo w`inararibonye uherutse kumbwira ati : ikibazo cy`Abahutu kirakomeye cyane. Ati iyo Abahutu babiri bariho baganira bakabona undi Muhutu aje abagana, barabazanya bati “Kiriya cyo ni icya he?”. Nyamara Abatutsi babiri iyo bariho baganira bakabona umuntu ufite agasura nk`akabo, kabone n`iyo yaba ari Umusomali (somalien) barabwirana bati “Uyu nawe ni uwacu”! Uwo mukambwe yashoje ukwitegereza kwe mu gifaransa agira ati : “La différence est énorme!”. “Urabe wumva mutima muke wo mu rutiba”
Abamotsi bashya
Mperutse kuganira n`Umututsi wahunze ingoma ya Kagame n`agaco ke, arambwira ati“Twe twarumiwe. Uzi ko Abahutu bamwe basigaye basobanura ibya FPR kurusha twe twayishinze ?”. Ati “Bajya aho bakerekana ibyiza byayo, tukagira ngo ni twe twibeshye. Twasubiza amaso inyuma, bikigaragaza ko koza Abahutu ubwonko byoroshye”. Ati “itegereze nawe! Bararata amajyambere mu gihugu, ukagira ngo hari igishya FPR yazanye uretse kongera za gereza”. Akomeza avuga ati “Stade Amahoro yariho. Ahubwo se izindi stade zari mu Rwanda, ubu zifashe zite ? Hari n`izazimye. Ikibuga cy`indege se, imihanda mishya se yaremwe ko ahubwo hari n`iyari isanzweho yazimiye ? Mu cyaro bwa busanteri (centres de négoces) bwose bwarazimiye. Nta kagari, nta kamoto, nta kamodoka. Ariko umuhutu wari uzi ibyo byose, apfa gukandagiza ikirenge mu Rwanda, bakamushyira muri hoteli, ubundi bakamutega ikizungeri cyabitojwe, akagaruka avugishwa ngo avuye muri za “come and see” (ngwino urebe). Wagira ngo babaha indaramabuno”. Ati “babumvisha ko amoko yazanywe n`Abazungu bakabyemera, ukagira ngo ntibigeze bitegereza amafoto ya mbere yafashwe n`Abazungu yerekanaga abategekaga u Rwanda muri icyo gihe”.
Kandi koko birababaje. Muzambwire igikorwa cy`amajyambere rusange FPR yubatse, uretse turiya tugorofa tw`abantu ku giti cyabo twazamuwe muri Kigali. Yemwe n`Urugwiro Kagame yicayemo yararuhasanze. Ibitaro by`ifatizo byari bihasanzwe. Tumwe na tumwe twagiye twagurwa. Ariko wakwibaza iyo FPR idatangira intambara muri 90, aho umuvuduko w`amajyambere y`u Rwanda uba ugeze. Mwari muzi ko amavunja yagarutse? Ko inzara yamaze abantu, kandi ko imibereho mibi yiganje mu Bahutu, iriho ifatira n`Abatutsi? Muri make, twasubiye mbere y`umwaka w`i 1900. Icyo gihe, iyo Abanyiginya bicaga umwami w`Abahutu (umuhinza), bakamutsembana n`umuryango we wose, Abahutu basigaye bitoragamo bamwe muri bo, bakikorera inzangwa, amarwa, n`imyaka, bagashorera n`amatungo bakajya gusaba imbabazi uwabiciye abayobozi. Ngo bagendaga bavuga bati : “Gahorane amashyi n`ingoma Nyagasani. Tuje kugushimira ko wadukijije kiriya gihararumbo n`ibyo bakoranaga byose. Natwe twari twarabuze uwabidukiza. Turasaba imbabazi rero, utwemerere tuyoboke. Kandi nihagira uwo muri twe utatira iki gihango, ni twe ubwacu tuzamukuzanira, umukanire urumukwiye”. Iyo rubanda igacibwa ibihano byo gutanga amakoro n`imibyizi igenewe umwami n`ibyegera bye. Kuva ubwo ikihakana uwari umwami wayo, igafata ubwoko bushya (clan). Hari abemeza ko iyi ari imwe mu mpamvu ituma usanga Abahutu, Abatwa n`Abatutsi mu bwoko bumwe (clan), ariko badakora bimwe, kuko bamwe bari ingaruzwamuheto z`abandi.
Ibiteye impungenge
Nyuma y`imyaka makumyabiri FPR ifashe ubutegetsi, Abahutu bari mu Rwanda bahanze amaso mu kirere, bategereje uwo baririra barahebye. Ababishoboye batanga bene wabo, bakemera bakayoboka, bakaba ibikoresho by`abicanyi ba Kagame, mu gihe abandi bo ibintu bibacika, bakaruca bakarumira. Bamwe mu Batutsi bashyira mu gaciro, baritegereza bakabona ishyamba atari ryeru, babona ari ntaho bavugira, bakikuriramo akabo karenge, bakigira iyo muhanga, dore ko baba bifitiye udufaranga. Iyo bageze yo begera bene wabo bamaze guca indaro, dore ko hari abamaze ibisekuru bitatu iyo za Burayi na Amerika. Abo bigisha abashya baje amayeri yose yo kubona ibyangomwa, ubundi bakarya sociale. Bamwe muri bo bakabifatanya no guhembwa na Kagame, kuko bamunekera “ibyo bikoko”, icyinyagambuye bakagiha utuzi cyangwa agafuni. Si jye wahera.
Abahutu bari iyo hanze ngo batangije amashyaka ya politiki. Birirwa bacagagurana, bateshanya imirongo, abandi bivuga ibigwi ngo bafite imitwe y`ingabo zizatangirira urugamba iyo za Amerika cyangwa za Burayi, zigafata ubutegetsi i Kigali ! Umugaba mukuru uzwi uri hafi y`u Rwanda, ari mu kirwa cya Mayotte mu nyanja y`Abahindi ! Jye narumiwe. Reka tubitege amaso, wasanga ari ibimanuka bishya byadutse ! Nyamara hagati aho rubanda yo irayoyotse, agatsiko k`abaherwe kibereye mu mudendezo.
Impungenge ya nyuma ni icyo bita “diaspora nyarwanda”. Mu by`ukuri iyo bavuze diaspora, baba bashaka kuvuga abo nyine, bahisemo kwibera mu mahanga, ariko bakagumya gukorera ubutegetsi buri i Rwanda. Abenshi muri bo baba ari Abatutsi bakomoka muri Congo, Rwanda, Burundi, Uganda, n`ahandi, dore ko bose bahawe amarangamuntu y`u Rwanda, bitababujije no gufata ubwenegihugu bw`aho bari, bakagumana n`ubw`iyo bakomoka. Ni cyo bita kuba internasiyonali. Icyakora ntibaburamo n`Abahutu bake, bo gushyushya urugamba kandi batazi n`uwacyuje ubukwe!…..
Hari imyanzuro y`inama y`iyo diaspora iherutse kubera i Montréal muri Canada yangezeho, intera ubwoba budasanzwe. Mu gihe Abahutu ngo bari mu mashyaka no muri za ngabo bariho bacagagurana, “diaspora” yo igeze mu rwego rwo hejuru. Barateganya gukora ibintu biremereye mu migi minini ya za Buraya na Amerika, ndetse no mu Bushinwa. Muri ibyo, harimo gukora amahoteli yabo, ibitaro byabo, amasoko yabo, amashuri yabo… ku buryo iyo “diaspora” iba urusobekerane rw`imikorere izatuma “Umunyarwanda” yinjira mu rwego rumeze nk`urw`Abayahudi, Abashinwa, Abataliyani, n`abandi. Ngiyo “Ndi umunyarwanda” nyakuri. Ibiherutse kubera muri hoteli yo muri Afurika yepfo, aho koloneli Karegeya yanigishijwe imigozi, biragenura ibizakorwa, mu gihe “tuzaba” twifitiye ibyacu. Ndavuga ibitaro bikoramo “abacu” gusa ; amahoteri ayoborwa n` “abacu” gusa ku buryo ari abashoferi “bacu” bajya gushaka abakiriya ; n`ibindi. Nababwira iki rero banyamashyaka mukomeze mucagagurane, abandi nabo bakomeze biyubakire sisteme yabo.
Umwanzuro
Hari abari butekereze ko nzanye ibintu by`irondakoko. Nyamara hari n`Abatutsi batari bake bibaza ku mikorere y`Abahutu bikabayobera. Doguteri Rudasingwa Théogène yabarije mu Bubiligi ati “Abahutu bazongera gukura Kayibanda wabo he ?”. Benshi bahisemo kumuveba ! Twese tuzi ko kugira ngo Kayibanda na bagenzi be bagere ku byo bagezeho, bagombye gukorana n’Abatutsi bifuzaga ko ibintu bihinduka. Yemwe no kugira ngo ingabo z`icyo gihe zitsinde Inyenzi, harimo Ruhashya, “ruhashya inyenzi”, Umututsi utihishiraga. Kenshi Abahutu ntibajya babyibuka. Natangiye ngira nti “Uwabaroze ntiyakarabye”. Ngeze hagati nti Bamwe barahura bati “kiriya ni icya he”, mu gihe abandi bo babwirana bati “uyu nawe ni uwacu””. Nshoje nerekana aho “Ndi umunyarwanda” iganisha, mu gihe abandi bahindutse impfizi z`imiborogo ku maradiyo y`ibyaduka… Inkotanyi zijya gutera ntizabanje kwivuga amapeti yazo ku maradiyo. Habanje ibikorwa, nyuma zibona kwigaragaza.
Turikubwigenge Jackson,
Australia.

robotstxt: allowed

filter: keep


text: 38 Muri icyo gihe, Yuda aramanuka ava mu bavandimwe be, ashinga ihema rye hafi y’aho Umunyadulamu+ witwaga Hira yari atuye.2 Yuda abonayo umukobwa w’umugabo w’Umunyakanani+ witwaga Shuwa. Nuko amugira umugore we, aryamana na we.3 Aratwita, maze abyara umwana w’umuhungu amwita Eri.+4 Yongera gutwita, igihe kigeze abyara umwana w’umuhungu amwita Onani.5 Nanone arongera abyara umwana w’umuhungu amwita Shela. Yuda yabyaye uwo mwana igihe yari atuye muri Akizibu.+6 Igihe kigeze Yuda ashakira Eri imfura ye umugore witwaga Tamari.+7 Ariko Eri imfura ya Yuda yakoraga ibibi mu maso ya Yehova,+ ni cyo cyatumye Yehova amwica.+8 Yuda abibonye abwira Onani ati “cyura umugore wa mukuru wawe maze muryamane kugira ngo uheshe mukuru wawe urubyaro.”+9 Ariko Onani yari azi ko urwo rubyaro rutari kuzamwitirirwa.+ Bityo iyo yaryamanaga n’umugore wa mukuru we yamenaga intanga hasi kugira ngo adahesha mukuru we urubyaro.+10 Ibyo bintu yakoraga byari bibi mu maso ya Yehova,+ ni cyo cyatumye na we amwica.+11 Nuko Yuda abwira umukazana we Tamari ati “guma mu nzu ya so ube umupfakazi kugeza aho umuhungu wanjye Shela azakurira.”+ Kuko yibwiraga ati “na we ashobora gupfa nka bakuru be.”+ Tamari aragenda akomeza kuba mu nzu ya se.+12 Hashize iminsi, umukobwa wa Shuwa, ari we mugore wa Yuda,+ arapfa. Yuda amara iminsi y’icyunamo amuririra.+ Iyo minsi y’icyunamo irangiye arazamuka ajya i Timuna+ kureba abakemuraga intama ze, ajyana n’Umunyadulamu+ w’incuti ye witwaga Hira.13 Babwira Tamari bati “dore sobukwe agiye i Timuna gukemuza intama ze.”+14 Nuko yiyambura imyambaro y’ubupfakazi yitera umwenda kandi yitwikira mu maso, yicara mu marembo y’umugi wa Enayimu uri ku nzira ijya i Timuna, kuko yabonye ko Shela yari yarakuze nyamara ntibamumushyingire.+15 Yuda amubonye agira ngo ni indaya+ kuko yari yitwikiriye mu maso.+16 Nuko anyura ku ruhande amusanga aho yari ari ku nzira aramubwira ati “ndakwinginze, nyemerera turyamane.”+ Ntiyari azi ko ari umukazana we.+ Ariko Tamari aramubaza ati “urampa iki ngo turyamane?”+17 Na we aramusubiza ati “jyewe ubwanjye nzakoherereza umwana w’ihene wo mu mukumbi wanjye.” Ariko aramubaza ati “ese urampa ingwate kugeza aho uzawoherereza?”+18 Aramubaza ati “urashaka ko nguha ngwate ki?” Na we aramusubiza ati “urampa impeta yawe iriho ikimenyetso+ n’umugozi wayo, n’inkoni witwaje.” Nuko arabimuha bararyamana maze amutera inda.19 Hanyuma Tamari arahaguruka aragenda yiyambura wa mwenda maze yambara imyambaro ye y’ubupfakazi.+20 Yuda yohereza umwana w’ihene awuha wa Munyadulamu+ w’incuti ye kugira ngo ajye kugombora ingwate wa mugore yari yasigaranye, ariko ntiyamubona.21 Agenda abaza abantu baho ati “ya ndaya yo mu rusengero yo muri Enayimu yajyaga yicara ku nzira iri he?” Na bo bakamusubiza bati “nta ndaya yo mu rusengero+ yigeze iba ino aha.”22 Amaherezo asubira aho Yuda ari aramubwira ati “nta we nabonye, kandi abantu baho bambwiye bati ‘nta ndaya yo mu rusengero yigeze iba ino aha.’”23 Yuda aravuga ati “mureke abyigumanire kugira ngo tutagibwaho n’umugayo.+ Ibyo ari byo byose nohereje uyu mwana w’ihene, kandi nawe ntiwamubonye.”24 Icyakora hashize nk’amezi atatu, babwira Yuda bati “umukazana wawe Tamari yabaye indaya+ none atwite+ inda yo mu buraya bwe.” Yuda abyumvise aravuga ati “nimumusohore atwikwe.”+25 Nuko mu gihe bamusohoraga, atuma kuri sebukwe ati “nyir’ibyo bintu ni we wanteye inda.”+ Yongeraho ati “ndakwinginze, genzura+ iyo mpeta iriho ikimenyetso n’umugozi wayo n’inkoni+ umenye nyirabyo.”26 Hanyuma Yuda arabigenzura maze aravuga+ ati “andushije gukiranuka+ kuko ntamushyingiye umuhungu wanjye Shela.”+ Kandi nyuma yaho ntiyongeye kuryamana na we.+27 Igihe cyo kubyara kigeze, basanga atwite impanga.28 Nuko mu gihe yarimo abyara, umwe azana ukuboko maze umubyaza aragufata akuzirikaho agashumi gatukura, aravuga ati “uyu ni we waje mbere.”29 Ariko ashubijeyo ukuboko, umuvandimwe we ahita asohoka, maze wa mubyaza aratangara ati “ibi ukoze ni ibiki ko wisaturiye aho unyura?” Ni cyo cyatumye yitwa Peresi.+30 Hanyuma umuvandimwe we wari ufite agashumi gatukura ku kuboko arasohoka, maze bamwita Zera.+


text:
>> Akarere Nkenurabushyo ka Byumba
>> Katederali ya Byumba
Incamake
Paruwasi ya Byumba yitirirwa "Coeur Immaculee de Marie" yashinzwe mu mwaka w'1937 iherereye mu karere-nkenurabushyo ka Byumba.
Paruwasi ya Byumba igizwe na santarali 5 na sikirisali 15, ikaba igizwe n'imiryango remezo 268.
Ibarura ryo mu mwaka wa 2014 rigaragaza ko paruwasi ya Byumba ituwe n'abaturage 136477, muri bo Abakristu Gatolika ni 81981 ku kigereranyo cya 60.07%; mu Bakristu Gatolika habarurwa ababatijwe 77636 hamwe n'abigishwa 4345.
ICYUMWERU CY’AMAHORO MURI PARUWASI YA BYUMBA
Ni ku nshuro ya gatatu Komisiyo y’Ubutabera n’Amahoro ya Diyosezi ya Byumba, ifatanije na Pax Christi Mpuzamahanga (Pax Christi International) yizihiza icyumweru cy’amahoro. Nyuma ya Paruwasi ya Nyarurema na Paruwasi ya Mutete, icyumweru cy’amahoro cy’uyu mwaka wa 2010 kizizihirizwa muri Paruwasi Cathedrale ya Byumba kuva ku itariki ya 20 kugeza kuya 29/11/2010.
Ikibazo cy’ingenzi umuntu yahita yibaza, ni icyo kumenya impamvu hatekerejwe « icyumweru cy’amahoro » . Kuki amahoro agomba kugenerwa icyumweru cyose ? Kuki hariho ababona ko amahoro akwiriye gutekerezwaho ? Ese ubundi amahoro ni iki ?
Dore bimwe mu bisubizo abantu baha icyo kibazo :
- Amahoro ni ituze ry’umutima n’iry’umubiri, ndetse n’uburyo ubanye neza n’abandi, Imana ndetse n’ibidukikije.
- Amahoro ni ituze ry’umutima umuntu akesha kuba yibaniye neza we ubwe, abanye neza n’abandi, Imana ndetse n’ibimukikije ;
- Uburyo umuntu abayeho afite uburenganzira ( nta gupfukiranwa ), ntawe umubangamiye, atekanye ndetse n’iyo haba hariho intambara ;
- Ni umudendezo mu mutima w’umuntu, ntawe cyangwa ntacyo abangamiye, ntawe umubangamiye, abanye neza n’Imana ndetse n’ibimukikije.
Icyo cyumweru cy’amahoro kizarangwamo cyane cyane ibikorwa byo gukangurira abatuye amasantarali 5 agize Paruwasi ya Byumba igikorwa cyo kubaka amahoro arambye aho batuye. Bazashishikarizwa guhuriza hamwe ingufu zabo hagamijwe gufasha abatishoboye kubera ingaruka z’intambara na jenoside yakorewe abatutsi mu 1994 kubona iby’ibanze bakeneye mu buzima bwabo bwa buri munsi.
Iyo usesenguye, abo batishoboye kubera ingaruka za jenoside yakorewe abatutsi mu mwaka wa 1994 ubasanga mu byiciro bibiri bikurikira :
- Abacitse ku icumu rya jenoside yakorewe abatutsi mu 1994 ;
- Abagororwa bafunzwe bazira icyaha cya jenoside
Muri urwo rwego, ibikorwa by’ingenzi biteganijwe bizibanda ku biganiro mbwirwaruhame ku bahagarariye inzego za Komisiyo y’Ubutabera n’Amahoro ya Paruwasi ya Byumba ku nzego zayo zose bagera kuri 50. Insanganyamatsiko y’ibiganiro iragira iti : “Imibereho n’imibanire y’abanyarwanda muri iki gihe cya nyuma ya jenoside yakorewe abatutsi mu 1994”
Muri ibyo biganiro mbwirwaruhame, hazaganirwa ku ngingo ebyiri zikurikira :
- Imibereho n’imibanire y’abacitse ku icumu rya jenoside yakorewe abatutsi n’abandi banyarwanda muri iki gihe,
- Imibereho n’imibanire y’abagororwa muri iki gihe
Muri ibyo biganiro, hazakorwa urutonde rw’ibikenewe by’ibanze n’abo batishoboye, kugirango hakorwe ubuvugizi n’ubukangurambaga bwo kubibashakira.
Nyuma y’ibyo biganiro, abagize inzego za Komisiyo y’Ubutabera n’Amahoro ya Paruwasi ya Byumba, bazajya gukangurira abatuye mu miryangoremezo yose igera kuri 362 igize Paruwasi ya Byumba igikorwa cy’icyumweru cy’amahoro, babashishikariza kugira icyo bigomwa kugirango bagoboke bagenzi babo babujijwe amahoro no kutabona iby’ibanze byose mu buzima barimo. Abazagerwaho n’ubwo bukangurambaga mu gihe cy’icyumweru kimwe ni abantu nibura 72.764 turebye abakristu ba Kiliziya Gatolika gusa babarurirwa muri Paruwasi ya Byumba. Ariko icyo gikorwa kizakangurirwa n’abandi bose hatitawe ku madini barimo..
Muri cyo cyumweru kandi, hazakusanywa imfashanyo yaba iy’amafaranga, yaba iy’ibikoresho ndetse n’iy’imyambaro izashyikirizwa abo batishoboye mu gusoza icyumweru cy’amahoro.
Yezu ati : « Igihe nari nshonje mwaramfunguriye, ndwaye murandwaza, mbuze icyo nambara muranyambika, ndi imfungwa muza kunsura » (Mt 25,35-36).
- Perezida wa Komisiyo y’Ubutabera
- n’Amahoro ya Diyosezi ya Byumba
- Padiri Diyoni MBONIMPA
Byanditswe : 2016-03-01 10:12:54
Uwabitangaje : Diocese Byumba


text:
TPE Amazi Yangiza Ibidukikije Imodoka ya Ford
Ibisobanuro birambuye
Ibiranga ibicuruzwa
Ibisobanuro ku bicuruzwa
Imodoka ya TPE ikoresha uburyo bwo gutera inshinge, kandi buri cyitegererezo gitezimbere byuzuye byigenga. Ibice bibiri byububiko bigura ibihumbi magana kandi ntabwo ari rusange. Ibyiza bizanwa nigiciro cyinshi, inshinge zashizwemo inshinge zifite urwego rwisumbuyeho rwo guhuza, ibintu bitandukanye bishobora gushushanywa, kandi ubunini bwa 10-25mm burashobora kugerwaho, kugirango matel yimodoka iba ndende kandi irwanya ihinduka.
Inyuma yimodoka yo gutera inshinge
Umusaruro wikora urashobora kugerwaho hifashishijwe imashini nini zo gutera inshinge, nta bikoresho byo kugaruka bizakorwa, kandi umusaruro uzaba mwinshi. Imirongo yujuje ibyangombwa n’amahugurwa nayo afite ibipimo ngenderwaho byangiza imyuka y’ibintu bishobora guteza akaga, harimo byibura ibipimo umunani harimo na VOC, kugira ngo ibikoresho fatizo bya TPE bidahumanya mu gihe cy’ibikorwa, kandi imashini yinjizwamo imashini yimashini nayo yangiza ibidukikije kandi umutekano.
Imashini yimodoka ya TPE ifite reberi isanzwe, ifite elastique nziza iyo uyikandagiye, kandi ntabwo izakomera kandi ihindagurika mugihe cyitumba.
Hariho igishushanyo cyihariye cyashizweho muburyo bwo gutera inshinge, kandi ibintu bitandukanye byashizweho kubirango bitandukanye. Mugihe kimwe, hariho imbavu zishimangira kuruhande ninyuma kugirango bitwikire cyane, kandi ubuzima bwumurimo buzaba burebure. Hamwe numugisha wibikoresho byujuje ubuziranenge hamwe nubuhanga bwo gutera inshinge, materi yimodoka ya TPE mubyukuri nta mpumuro nziza, kandi irashobora gushirwa mumodoka itagaragaye kuri paki.
3W CAR Imbeba ziherekeza kandi zirinde urugendo rwawe rwose hamwe nibyiza, imbaraga no gusobanuka
Gusuka imitima yacu mugukorera abafite ibinyabiziga byisi!
3Wakoreshe isesengura rya 3D ya laser kandi ugerageze moderi ya materi yose kuri moderi yihariye yimodoka, neza kuri buri mpande zimodoka.
Niba ushaka imashini yihariye kandi yujuje ibyangombwa byimodoka yawe, nyamuneka reba hano. Umaze kuduhitamo, twafata inshingano zose zo kuguhaza ibicuruzwa byacu bihebuje no gusubiza ibibazo byawe mumasaha 24.


text:
Burera: Biyemeje kureka ubuzererezi maze bagakora umushinga wo gutwara abantu mu bwato mu kiyaga
Urubyiruko rwahoze ari inzererezi ruvuga ko nyuma yo gusanga nta cyiza cyabwo, rwahinduye imyumvire rukora umushinga, rugana SACCO ibaha inguzanyo baguramo ubwato butwara abagenzi mu kiyaga cya Burera.
Urubyiruko rwahoze ari inzererezi ruvuga ko nyuma yo gusanga nta cyiza cyabwo, rwahinduye imyumvire rukora umushinga, rugana SACCO ibaha inguzanyo baguramo ubwato butwara abagenzi mu kiyaga cya Burera.
Abo bibumbiye muri koperative KOERUSA (Koperative Ejoheza Rusarabuye), ikaba ihuje urubyiruko rwo mu murenge wa Rusarabuye, Butaro na Cyeru. Bahoze ari inzererezi, batunda ibiyobyabwenge birimo na kanyanga, nyuma bajyanwa mu bigo ngororamuco.
Bavuga ko bicuza igihe bataye mu buzererezi, ariko ubu uwo mushinga batangiye kuwubyaza umusaruro, ngo bawitezeho kuzabahindura abafitiye abandi akamaro aho kubateza ibibazo by’umutekano muke nk’uko byahoze.
Uwitwa Turinimana Pierre ati: “Wasangaga twarataye imiryango yacu twibera mu mateme, ubundi tugafatanya n’abatunda za magendu n’ibiyobyabwenge. Byatumaga duhora duhanganye n’ubuyobozi n’inzego zishinzwe umutekano”.
Ati “Nyuma yo kujyanwa mu bigo ngororamuco twaje gusanga ibyo bikorwa bigayitse kandi byaradutesheje igihe, hanyuma ubwo twari tumaze kugaruka mu miryango nibwo twihaye intego yo kugira icyo twakora kitwinjiriza ifaranga. Twishyira hamwe tugana SACCO iduha inguzanyo twabyajemo umushinga dukora ubu wo gutwara abantu mu bwato bakenera kujya ahantu hatandukanye hano mu Karere ka Burera”.
Iyo nguzanyo ya miliyoni eshanu z’amafaranga y’u Rwanda bahawe na SACCO bazishyuraho 50%, andi yishyurwe n’Ikigo BDF cyabishingiye.
Urwo rubyiruko rubarizwa mu karere ka Burera, ruvuga ko ari amahirwe rwabonye badateze gutesha agaciro, kuko ari ishingiro ry’iterambere ryabo.
Umwe muri bo ati: “Mu kiyaga cya Burera hakundaga kuberamo impanuka zituruka ku kuba nta bwato bufatika bwabagamo. Ku ruhande rumwe iki cyabaye igisubizo kuri icyo kibazo, ariko ku rundi ruhande natwe bituma tugira amahirwe yo kuba nta muntu ushobora gusubira muri bwa buzima, ubu dufatanya n’ibindi byiciro by’Abanyarwanda kubaka igihugu biciye mu gutwara abagenzi mu bwato”.
Mu karere ka Burera hari amakoperative arindwi ahuriyemo urubyiruko rusaga 200 rwaretse ubuzererezi nyuma yo kugororwa. Nsengiyumva Jean de la Coix, Umukozi ushinzwe urubyiruko, umuco na siporo mu Karere ka Burera, avuga ko hari gahunda zitandukanye bashyiraho, mu rwego rwo kuba hafi y’urwo rubyiruko, kugira ngo barufashe gukabya inzozi zarwo.
Ni naho ahera asaba urundi rubyiruko gushishikarira ibikorwa biruteza imbere bahereye ku mishinga yaba mito cyangwa yagutse.
Agira ati: “Hari intambwe ishimishije imaze guterwa yo kuba urwo rubyiruko rwaramaze gusubira mu buzima busanzwe, rufite aho rumaze kugera kuko ayo makoperative yose babamo afatika. Afite ubuyobozi buyareberera, akagira n’ibikorwa bibyara inyungu yaba ibishingiye ku buhinzi n’ubworozi, imyuga n’ibindi”.
Ati “Ibyo bituma mu bayagize nta muntu ushobora kugira ikibazo ngo ananirwe kugikemura, cyangwa ngo bagenzi be bananirwe kumwunganira. Icyo dusaba n’urundi rubyiruko, ni ugutinyuka bagatekereza ibikorwa bituma bakura amaboko mu mifuka bagakora, bikabageza ku bikorwa bifitiye benshi akamaro, kuko igihugu gikeneye amaboko yabo n’umusanzu wabo”.
Icyakora urwo rubyiruko rugitangira uwo mushinga, ubwato bumwe bufite ubushobozi bwo gutwara abagenzi 35, binjizaga nibura amafaranga ibihumbi 200 buri kwezi abaka ari nayo bakuramo ayo kwishyura umwenda wa banki. Ariko ubwo icyorezo Covid-19 cyadukaga, cyabakomye mu nkokora.
Ubu ku bagenzi bacye ubwato butwara, binjiza amafaranga atarenga ibihumbi 100. Gusa bafite icyizere cy’uko ubwo iki cyorezo kizaba gicogoye, bazongera gusubira ku muvuduko bahozeho, nibiba ngombwa bakazanawurenza.


text:
Reba Video
Baza Shangazi
URWENYA RW'IGITUBA-IMBORO-IMBOYO-Latoute
Umwana wiga mu wa kabiri primaire umwarimu yabigishije hamwe n'abandi igihekane "mb" abasaba buri mwana kuvuga ijambo ririmo "mb" wa mwana ati imboyo kubera kuvuga uburimi! Mwarimu akaba na ma soeur umwe wihaye Imana aratangara yanga kumuhana amutuma umubyeyi umwana; reka abwire ise ati ku ishyuri bakununye ati kubera iki ati si mbizi, buracya mzee arikora ageze ku ishuri ma soeur teacher amubwira icyo yamuhamagariye, ati umwana wawe nta kinyabupfura musaza we! ati mubaze icyatumye akuzana, babajije umwana ati batubajije ijambo ririmo "mb" mvuga "imboyo", mzee amukubita urushyi ati, kabishywe bakwirukana ko bavuga imboro bavuga imboyo! Ma soeur arumirwa!
Subscribe to: Post Comments (Atom)


text:
Kigali: Abakora isanduku zo gushyinguramo basabye kujya bashyirwa muri serivisi z’ingenzi
Abakora amasanduku yo gushyinguramo abitabye Imana muri Kigali bavuze ko mu minsi iri imbere bashobora kugorwa no kubona aya masanduku bitewe n’uko babuze aho bagurira ibikoresho bifashisha mu kuyakora.
Ibi babitangaje nyuma y’aho inama y’abaminisitiri yateranye tariki ya 18 Mutarama 2021, yemeje ko Umujyi wa Kigali usubira muri gahunda ya Guma mu rugo ndetse n’ibikorwa by’ubucuruzi bigahagarikwa.
Bamwe mu baganiriye na TV1, bavuga ko bafite impungenge z’uko Guma mu rugo yongerewe ababagana bashobora kuzabura amasanduku bashyinguramo kuko ayo bafite mu bubiko azaba yarashize cyane ko n’aho bakuraga ibikoresho hafunzwe.
Hari uwagize ati “Urabona ko natwe ducuruza ibitanda twibereye mu rugo,isanduku zo gushyingurwamo zo bagomba kuza kuko ni urugendo rwa twese, ntabwo waguma mu rugo ugomba kuza ukazitanga.”
Undi ati ”Amarangi urumva turayakenera, imbaho dukenera kuzibazisha ku mashini kandi ntabwo ari gukora byose ni bintu twakeneraga hanze. Nuko ari ibyumweru bibiri ariko nyuma nibirenga bibiri ububiko bwacu zizaba zishize kandi urumva ko kugira ngo tubone ibindi bizaba ari ikibazo.”
Bifuza ko ngo mbere yo gufunga serivise zitandukanye abantu bajya bateguzwa mbereho gato kugira ngo byibuze bategura iby’ibanze muri aka kazi kuko hari icyo byabafasha mu gutanga iyi serivise ikenerwa na benshi kandi mu buryo butunguranye.
Bemeza ko kuba serivisi nyinshi zitari gukora, byahungabanyije imikorere yabo muri rusange kuko bari kugorwa n’aho bakorera bitewe no kubura ikibatwara.


text:
“Twibuke iminsi ya kera” Nizeyimana Jean marie vianney
IGITERANE GIFITE INTEGO IVUGA NGO ”GARUKA USHIME” MU CEP IPRC 19/03 2019
UMWIGISHA W’IJAMBO: NIZEYIMANA JEAN MARIE Vianey
INTEGO: zaburi 143:5. “Nibutse iminsi ya kera nkibwira ibyo wakoze byose, ntekereza imIrimo y’intoki zawe nkakuramburira amaboko, umutima wanjye ukugirira inyota,nk’iyigihugu kiruhijwe n’amapfa.”
IMFASHA NYIGISHO: Yohana5:2 kandi I yerusalemu bugufi bw’irembo ry’intama hariho ikidendezi, mu ruheburayo gisobanure wango betesida, cyariho amabaraza atanu muri ayo mabaraza hari abarwayi benshi,barimo impumyi n’ibirema,nabanyunyutse,[baribategerejeko amaziy’ihinduriza].Ariko yesu arihariye n’ubwo ntawe waba ufite ukujuganya mu kidendezi, yesu abasha kugukiza.
Dawid yigeze avuga muri zaburi 65:5”hahirwa umuntu utoranya ukamwiyegereza ,kugira ngo agume mu bikari byawe.
Umuntu utazi iyo ava ntamenya iyo ajya. Abisilayeli bari barembejwe n’uburetwa, muri Egiputa ariko uwiteka arabarebaa menya uko ameze, Yohereza Mose abakura mu buretwa. Baca mu butayu Imana yabanaga nabo,ikabaha manu,ikabayora.., gusabaje kwibagirwa.
Mu minsi habamo amajoro n’amanwa harimo iminsi ugera mo ukumvan’ijwi ry’Imana ntacyo ryakumarira, ariko ibashakuhagukura. . Rero birakwiriye nkuko Mose yavuze ati”utwigishe kubara iminsi yacu uburyo butuma dutunga imitima y’ubwenge”, tuzirikane iminsi yacu ya kera. Dawidi Uwiteka amukijije aravuga zaburi 23: uwiteka niwe mungeri wanjye sinzakena, andyamisha mu cyanya cy’ubwatsi bubisi, anjyana iruhande rw’amazi adasuma.Kugira ngo urwane intambara neza ni uko wibuka iminsi ya kera warwanye. Ariko ikibabaje muri iyi minsi, iminsi ihemuje abantu, ntibakibyibuka.
Yesaya 45.Yesaya yahanuye ibya Kuro ariko, Kuro yakuze arerwan’umushumba kuko sekuru, yariyarashatse kumwica. Aza gukura, yiga kurwana nyuma aza no kwigarurira igihugu cya sekuru, kuko iby’imana yari yaravuze byagombaga gusohora.Ninako Imana yagiye itabara abantu.
Iyo wibutse iminsi ya kera bigufasha gushimira Uwiteka wayigutambukije, kuko ntiwarwana intambara utarabona ariko iyo wahuyenayo, yagufasha kumenya uko uzayirwana.
Umusozo: muri iyi minsi uri kwitwara gute? Banza wibaze aho wahereye mbese n’ubw owaba utaragera kure, ninka mbere? Ibaze iki kibazo, subiza amaso inyuma wiibuke ku misozi y’iwanyu urebe. None niba umaze kwibuka iminsi ya kera Imana yagutambukije, none ubu ni gute Uri gushaka Imana? Abantu batifatanije n’Imana muri iyi minsi bazabaho ejo gute?,ariko twebwe abifatanije nayo tuzabaho. Gutegeka kwakabiri 4:4 “ariko mwebweho,abifatanije n’uwiteka Imana yanyumura cyariho mwese uyu munsi”. Ni ik iumuti mawawe ufitiye inyota iki? Ko dawidi we yavuze ko umutima we umugirira inyota nk’igihugu kiruhijwe n’amapfa.
1,002 total views, 2 views today


text:
RBB iharanira ko habaho impinduka zimbitse mu miterere no mu mikorere y’Inteko Nshingamategeko. Ubutegetsi bugomba kuba ubw’abaturage, bushyirwaho n’abaturage kandi bukorera abaturage. Ni yo mpamvu Intumwa za rubanda zigomba gushyirwaho n’abaturage kugira ngo zihagaralire kandi zirengere inyungu zabo, zitabikora ntizizongere gutorwa.
Ubutegetsi bw’u Rwanda bugomba kugendera ku mashyaka menshi (multipartisme/pluralisme) kandi abatavuga rumwe n’abari ku butegetsi (opposition) nabo bagomba guhabwa agaciro, bakagira umwanya ugaragara nk’abanyapolitiki, bakisanzura mu gutanga ibitekerezo byabo.
RBB igomba guharanira ko ku birebana n’Ubutegetsi Nyubahirizategeko, ububasha bw’umukuru w’igihugu bugomba kugabanywa, hakabaho ubutegetsi buha imbaraga nyinshi Inteko Nshishingamategeko (Régime Parlementaire/Parliamentary regime).
Laisser un commentaire
Vous devez vous connecter pour publier un commentaire.


text:
Abaturage bo mu Mirenge ya Kaniga, Rushaki na Rukomo yo mu Karere ka Gicumbi, barishimira iterambere bagejejweho n’umushinga Green Gicumbi.
Kimwe mu byo bishimira ni ukwigishwa gukora ifumbire y’imborera ndetse no gukora amaterasi, mu mirima yabo.
Ifumbire y’imborera barata, ikorwa mu myanda y’ibisigazwa by’imyaka, ubutaka, amazi, ibyatsi, iminyorogoto, bigafasha ubutaka gutanga umusaruro.
Mbarushimana Chartine wo mu Murenge wa Rukomo, avuga ibyiza byo gukoresha ifumbire y’imborera.
Yagize ati “Mbere twakoreshaga ifumbire mbi, imyaka ikababuka. Iyi fumbire rero, tuyikoresha ari nziza idafite ya myuka ituma imyaka yangirika. Ibyo bigatuma tubona umusaruro mwiza, tugahaza imiryango yacu, tugahaza amasoko.”
Undi na we wakoresheje ifumbire y’imborera yagize ati “Uyu mushinga waje ukenewe. Iyo wakoresheje ifumbire y’imborera bituma ibihingwa bikura neza, kandi byera neza, ukabona umusaruro uhagije.”
Uyu mugabo yemeza ko nyuma yo guhugurwa gukora ifumbire y’imborera, urugo rwe rwateye imbere kubera guhinga agasagurira isoko.
Amaterasi yazanye ubudasa muri Gicumbi…
Marie Claudine utuye mu Murenge wa Kaniga, asanga gukora amaterasi bigira uruhare mu gutuma umuhinzi agira umusaruro uhagije .
Yagize ati “Aha hari ahantu h’imisozi, duhinga ibishyimbo, tugahinga mu buryo bw’akajagari, ntidusarure ahubwo bimwe bikaribwa n’imbeba zikabirangizamo. Hanyuma iki gihe cyo kimeze neza, duhinga ibishyimbo bikera, tugahinga ingano zikera, tugasagurira amasoko, yewe tukambara neza.”
Umuyobozi wa Green Gicumbi, akaba n’umukozi w’ikigega Gishinzwe gutera inkunga imishinga y’ibidukikije, FONERWA, Kagenzi Jean Marie Vianney, yatangaje ko uyu mushinga umaze guhindura ubuzima bw’abatuye muri aka Karere ariko hanarengerwa ibidukikije.
Uyu avuga ko bataratangira gukora amaterasi, ubutaka bwatwarwaga n’isuri.
Yagize ati “Imihindagurikire y’ikirere itera ingaruka mu buryo butandukanye, bw’imibereho y’abaturage cyane cyane y’umuhinzi mworozi.”
Uyu muyobozi avuga ko Green Gicumbi yabafashije guhangana n’izo ngaruka bigishwa gukora ifumbire y’imborera n’amaterasi.
Kagenza avuga kandi ko imyumvire kuri ubu yahinditse n’umusaruro ukaboneka.
Yagize ati “Tuhagera imyumvire yari hasi, cyane cyane iyo gutera ibiti bivangwa n’imyaka. Imyumvire y’uko dushobora kubakorera amaterasi, bamwe baravuga ngo amaterasi ntazatwangiriza ubutaka, ariko uko bagiye baganirizwa, barabyemeye.”
Green Gicumbi ni umushinga ugamije kubungabunga ibidukikije ndetse no guhangana n’ihindagurika ry’ikirere ariko n’umuturage imibereho ye igahinduka.
Kuva uyu mushinga utangiye umaze gufasha abaturage bahinga bakanorora ibihumbi mirongo irindwi na bitatu (73,000).
Ni mu gihe abandi ibihumbi makumyabiri na kimwe (21,000) bamaze guhabwa akazi mu bikorwa bitandukanye.
Amaterasi y’indinganire amaze gukorwa kuri hegitare 600, amaterasi yikora yakozwe kuri hegitare 600.
TUYISHIMIRE Raymond /UMUSEKE.RW


text:
Paul Kagame aho kujyana n’umugore we mu nama yahuje perezida wa leta zunze ubumwe z’amerika n’abakuru b’ibihugu by’afurika, we yahisemo kwijyanira n’umukobwa we umwe Ange Kagame. Nyuma y’urwo ruzinduko, Ange yagiranye ikiganiro n’urubuga nsakazamakuru rukorera kuri internet rwitwa igihe.com. Kimwe mu bibazo byamubajijwe ni ukuvuga ikintu kimwe atakwihanganira kubaho adafite. N’umutima mwiza, Ange yasubije ko ikintu atakwihanganira kubaho adafite ari umuryango we. Aya magambo yababaje benshi cyane cyane abagizwe imfubyi n’ingabo ise wa Ange yari abereye umugaba mukuru. Iyi ni ibaruwa uwitwa Kanyabigega Elijah yandikiye Ange Kagame. Kanyabigega ni umwe mu mfubyi zarokotse ubwicanyi bwa Paul Kagame. Ibaruwa yanditse mu rurimi rw’icyongereza, twayibahinduriye mu Kinyarwanda.
Ubwanditsi
Ange Kagame niwe mukobwa wenyine Kagame afite.
Nshuti Ange Kagame, imfura mu bakobwa b’u Rwanda,
Nyemerera nkwandikire mu rurimi rw’icyongereza, ni kimwe mu bintu bibi so wakubyaye yampatiye kubana na byo. Nabwiwe ko ababyeyi banjye bakomoka muri komine Kiyombe, kamwe mu karere so wakubyaye yahaye ibihano ku byaha bitakozwe. Mfite imyaka 24, kandi ndizera ko niba maneko za papa wawe nizidashakisha inimero ya mudasobwa yanjye ngo zinyice ndi hafi kwizihiza isabukuru y’imyaka 25 vuba aha. Ariko nyamara iyo siyo mpamvu yo kukwandikira. Ibaruwa yanjye iribanda cyane ku rugendo rwanyu muri Leta zunze ubumwe z’Amerika, no kuri papa wawe nka perezida w’igihugu cyanjye.
Ikiganiro wagiranye na Igihe.com
Nyuma y’uruzinduko wakoranye na papa wawe I Washington, nta shiti umubyeyi wawe yageze kucyo yashakaga. Yifuzaga ko itangazamakuru mpuzamahanga rikumenya kandi yabigezeho. Rwose nabishimirwe papa wawe n’uburyo akoresha mu kwiyamamaza. Ubonye iyaba yashoboraga no kubikorera umurenge wanjye wa Mukarange!? Twahita tubona amazi yo kunywa mu gitondo. Ariko rero ikiganiro cyawe na Igihe .com cyatumye ntekereza cyane aho bakubajije ikintu udashobora kwihanganira kubaho udafite. Igisubizo watanze cyari gihwitse rwose.
Waravuze ngo “sinshobora kubaho ntafite umuryango wange.” Nyemerera ngukosore kuko mu Kinyarwanda ntituvuga “wange” ahubwo tuvuga “wanjye”, keretse niba papa wawe ashaka gusimbuza Ikinyarwanda Uluganda nk’uko yasimbuje icyongereza igifaransa. Nta kibazo tuzakomeza twihangane nk’uko tubimenyereye kuva mu kwezi k’Ukwakira 1990.
Tugarutse ku gisubizo wahaye IGIHE.COM, gifite ishingiro rwose. Umuryango w’umuntu ufite agaciro gakomeye cyane, ariko ndibaza niba iso azi cyangwa asobanukiwe intimba miliyoni z’abanyarwanda bafite nyuma y’aho ababyeyi babo bazize agafuni! Uri mutoya cyane wenda ntuzi icyo agafuni bivuga ariko niba iso atarakwicaje ku bibero ngo akubarire uko yajyaga yica abanyarwanda b’inzirakarengane muri Kiyombe, Mukarange, Bwisige, Butaro, Kidaho n’utundi duce two mu Rwanda, nshobora kwitanga nkakwigisha amateka y’u Rwanda n’uburyo iso yateguye kuba ikirangire ubu wowe urimo wishimira uyu munsi.
Uburyo agafuni kangize imfubyi mfite imyaka 4
Nshuti Ange, sinzi uko navutse ariko wowe nziko uzi uko wavutse kuko papa wawe n’inshuti ze zafashe amafoto ndetse nyuma mwagiye mwizihiza umunsi w’amavuko wawe. Nyamara jyewe navutse ibisasu bya katiyusha binyura ku mutwe. Bambwiye ko igihe papa wawe yoherezaga ibisasu 12 icyarimwe, mama wanjye yagize ibise igihe kitageze, mu gihe (ababyeyi banjye) barimo bahunga so. Bambwiye ko muri icyo gihe iso yarimo atsembatsemba. Yariyarahiye gukubura Kiyombe, Cyungo, Bwisige, Kivuye na Kiyombe ngo murwego rwo kugutegurira amayira. Muri iyo nkubiri ibintu ntibyagendekeye neza Mama wanjye. Yagombaga guhita mbyara. Nyamara umuriro wa so wari mwinshi cyane. Mama wanjye yari azi ko gutinda gatoya byashoboraga kumushyira ku bugi bw’inkota ya so. Nuko rero Papa wanjye yahise atekereza uburyo yakemura icyo kibazo. Njye nari imfura ye. Yifuzaga ko twese twabaho ariko ingabo za so zari zitwegereye cyane. Ni uko Papa yabonye ikigega maze ashyiramo mama waribwaga cyane na we yinjiramo amufasha kunyibaruka, ni naho haturutse izina rya Kanyabigega.
Maze kuvuka ibintu byakomeje kudogera. Ibuka ko ikigega cyakijije ubuzima bw’abantu batatu, jyewe, mama na papa. Simfite umwanya wo kukunyuriramo mu magambo arambuye uburyo navutse ariko umenye ko Imana yahagaze hagati yanjye na So ikoresheje ikigega bityo ingabo za so ntizatubona.
Twihuse gatoya reka nkubwire undi munsi ukomeye mu buzima bwanjye, ubw’umuryango wanjye n’ubw’umuryango wawe.
Umunsi umwe mu mwaka wa 1993 ababyeyi banjye bagiye gushaka ibyo kurya kuko twari tumaze iminsi itatu nta kintu dukoza ku munwa. Icyo gihe twabaga mu nkambi y’abavanywe mu byabo ya Muhura. Ndizera ko is yakubwiye aho Muhura yari iherereye. Mushiki wanjye yari afite amezi ane gusa na murumuna wanjye yari afite imyaka ibiri. Kuri uwo munsi murumuna wanjye yari arwaye kandi ashonje. Ni uko ababyeyi banjye baramutwaye we na mushiki wanjye babajyana ahitwa Nyagahanga. Muri aka gace hari hatuye masenge wari warahashyingiye ahitwa NEKE. Masenge yari yadutumiye ngo dufate ibiryo dushoboye kuko abana twari dushonje cyane. Ababyeyi banjye baragiye ntibagaruka, hagarutse gusa abakecuru ingabo za so zaretse ngo bazajye kubara inkuru. Uzagende ubaze aho Nyiramitsindo yabaga. Ni we watubwiye uko ingabo za so zaje zigatsemba urugo rwa masenge. Haje inyeshyamba 11 za FPR zuzuye ubugome zigendereye kungira imfubyi uwo munsi. Nko ku isaha ya saa cyenda nibwo zageze mu rugo rwa masenge zitwaje udufuni. Zishe abantu bose bari bahari hasigara Nyiramitsindo wenyine. Murumuna wanjye Migisha na mushiki wanjye Akizanye ntinbarokotse ngo barebe uko isi itembera ubu, bitewe na so uriho.
Mushiki wanjye Akizanye asekera kuri FACEBOOK
Mu gihe wibaga umugono maze ukiyerekana I Washington bityo ugahinduka ikirangirire mu ijoro rimwe umwenyura iruhande rwa so hejuru y’amafaramga ava mu misoro itangwa n’abenegihugu hari ikintu kimwe cyanje mu mu mutwe. Mushiki wanjye Akizanye aba ari kwizihiza isabukuru y’imyaka 21 uyu munsi. Yari kuba kuri FACEBOOK yandika asangira n’inshuti ze ababwira uko yishimiye uyu munsi.
Akizanye yari kuba yishimiye ibyo nanditse ku rubuga rwe mubwira nti: Ugire isabukuru nziza baby girl, nishimiye kugira mushiki wanjye umeze nka we” . Nyamara ibi ntibyabaye bitewe na so uriho.
Iyo nkubonye ukura wishimye nibaza niba ujya utekereza ku bandi banyanrwanda batakaje ababyeyi babo biturutse ku bikorwa bya papa wawe. Ese iso yigeze akubwira ko we n’agatsiko bavanye Uganda banze guhagarika imirwano ndetse bakanga 40% by’imyanya muri guverinoma bari bahawe na Habyarimana? Ese iso yigeze akubwira ko ibyo byatumye habaho ubwicanyi bwakorewe inzirakarengane z’abatutsi bashoboraga kurokoka ndetse ubu bakaba baryohewe n’ubuzima nk’uko nawe bukuryoheye? Yigeze akubwira ko hari impinja ama miliyoni zari zifite umwaka umwe gusa igihe iso yarasaga indege ya Habyarimana na Ntaryamira? Ujya se wibaza uburyo iso yambujije kwibuka mu cyubahiro ababyeyi banjye n’abavandimwe Akizanye na Migisha, reka wenda ibyo kubashyingura mu cyubahiro tubireke!
Mu gusoza ibaruwa yanjye nshuti Ange, nifuzaga kukwibutsa ibikurikira: U Rwanda ni urw’Abanyarwanda, Abahutu, Abatutsi n’Abatwa ariko iso yahinduye igihugu cyacu igikumba cye bwite yiyibagiza ko Abanyarwanda bafite uburenganzira bwo kwibuka ababo bishwe. Abanyarwanda bazi neza badashidikanya ko kubera ibikorwa bya so, u Rwanda rwibukwaho jenoside kandi nyamara yarashoboraga kutabaho iyo iso ahagarika umutima w’inda nini.
Urubyiruko rw’Abanyarwanda rurashenguka ariko nta n’umwe wo kubara imkuru kuko dutinya iso azaza akatugira nk’ibyo yakoreye KIZITO Mihigo, na Patrick Karegeya. Ubu umwana wa Karegeya Portia Mbabazi yari kuba yizihiza imyaka 23 ari kumwe na se iyo so aza kuba atariho.
Portia Mbabazi Karegeya
Nshuti Ange, ndi umusore w’umunyarwanda wabujijwe uburenganzira bwo kugira ababyeyi n’abavandimwe kandi aya mateka agera kuri buri wese yaba umututsi, hari miliyoni z’abatutsi zatakaje ababyeyi kubera so; haba no mu bahutu miliyoni z’abana b’abahutu babuze ababyeyi babo kubera so. Reka wenda tube twibagiwe Abatwa kuko na guverinoma zabanje ntizigeze zibaha ishema bakwiye ndetse n’ubutegetsi bwa so ni uko. Ubutaha nujya mu itangazamakuru kuruka, nyamuna ujye wibuka ko hari miliyoni z’abantu iso yasyonoreye aho.
Kanyabigega Elijah
Ushaka gusoma original text yayibona aha: https://gahunde.org/2014/08/11/a-young-rwandan-orphaned-by-rpf-reacts-on-the-ange-kagames-i-cant-live-without-my-parents/.


text:
Inyigisho yo ku wa gatanu w’icyumweru cya 7 cya Pasika, Ku ya 13 Gicurasi 2016
Amasomo yo ku wa gatanu, Icya 7 cya Pasika: Intu 25, 13-21; Yh 21,15-19
Mu ndirimbo yitwa Urukundo unkunda, hari igitero umuhanzi atangiza aya magambo : « Umbabarira ububi bwanjye kuko intege nke zanjye zose uzizi… »
Duhereye kuri iyo ndirimbo, turabona mu Ivanjiri y’uyu munsi ko Yezu utubabarira kuko azi intege nke zacu ari na we urebana impuhwe Petero ndetse akamushinga umurimo ukomeye wo kumumenyera ubushyo bwe. Mu gitambo cy’Ukaristiya duhora dutakamba dusaba Nyagasani kutita ku bicumuro byacu ahubwo akita ku kwemera kwa kiliziya ye. Urukundo nyampuhwe rw’Imana ruratuvugurura rukatugira bashya, rukatuvura ibikomere, rukadukiza ipfunwe duterwa n’icyaha, rukadutura umutwaro twari twarigeretseho.
Ikibazo Yezu Kristu abaza Simoni Petero ubugira gatatu si ikigamije kumucyurira ko yamwihakanye ubugira gatatu ahubwo muri cyo, turabona ko ineza y’Imana isumba kure ubuhemu bwa Muntu. Imana ntituvanaho icyizere n’ubwo twaba twaragiye tugaragaza intege nke mu byo twiyemeje. Impuhwe z’Imana ziduhoraho. Yezu rero ntatinya gushinga umurimo ukomeye Petero wamwihakanye. Ikibazo cya Yezu ntigishingiye ku kumwihakana kwe ahubwo gishingiye ku rukundo. Pawulo mu gisingizo cy’urukundo ni we utwibutsa ko rwihanganira byose, rukababarira byose. Urukundo Imana idukunda rwihanganira byose, rubabarira byose. Ni aho Yezu ahera agasaba Petero nk’uwo yari yaragize umutware w’intumwa ko kuba yarahawe inshingano zikomeye agomba no kurushaho gukunda uwamwizeye : urankunda kurusha aba ngaba ?
- RAGIRA ABANA B’INTAMA ZANJYE : Aramusaba kumumenyera mbere na mbere abanyantege nke bagitaguza, abataramenya icyatsi n’ururo, abagihuzagurika, abatarakomera mu kwemera.
- RAGIRA INTAMA ZANJYE: Yezu arasaba na none Petero kumumenyera abamwemeye ku buryo budasubirwaho, abasize byose, abazi uwo bemeye, abiyemeje kutagira undi basanga utari wa wundi ufite Ijambo ritanga ubugingo bw’iteka.
- RAGIRA INTAMA ZANJYE: Ku nshuro ya gatatu Petero yababajwe n’uko Yezu amubajije ko amukunda. Iyo nshuro ya gatatu ni nko kumugarargariza ko Imana ikunda byuzuye n’ubwo muntu we agira intege nkeya. Petero rero asubije Yezu ati uzi byose, uzi ko ngukunda. Ni nk’aho yakavuze ati uzi UKO ngukunda. Uko Petero yakunze Yezu tuvuze ku bihe bikomeye, ni uko yasize byose akamukurikira, akiyemeza ko azapfana na We, akiyemeza kumurwanirira akoresheje inkota, byarushaho gukomera mu rukiko akamwihakana, agakomeza ariko kumuhanga amaso, barebana Petero akarizwa n’uko yamwihakanye bigaragaza ukwicuza kwe. Nyagasani uzi byose, amushinze umurimo wo kumumenyera abanyantege nke nkawe, abakomeye mu kwemera n’abakoze urugendo bagashobora kwitsinda no gutsinda urugamba batacyikanga ibihinda byo ku isi.
- NKURIKIRA : Urukundo rutera kumvira. Gukurikira Yezu si ukwigura ahubwo ni ukureshywa n’urukundo rw’uwakwiguranye akakwitangira ukaronka ubuzima. Ngaho rero dukurikize ijambo rye kandi tworohere Roho Mutagatifu atuyobore nibwo tuzaronka imbaraga zo guhagarara twemye nka Pawulo imbere y’urukiko uhamya ukwemera afitiye Kristu atarya indimi.
- Abakristu nibumve rero ko mu kumvira abashumba babo baba banumviye Kristu wabatumye kuragira ubushyo bwe no kubohora abari ku ngoyi y’icyaha.
Uwubaha Imana wese, ni we uzagwirizwa inema zayo: Roho w’Imana udukize, utubwirize kubakunda.
Uduhe kumenya ubwenge, no kudukundisha iby’Imana, abe ari wowe utegeka, imitima y’abana bawe.
R/ Ngwino we Roho Mutagatifu, ni wowe twifuza twese, uze ukomeze abakwifuza, uduhe inema zawe.
Padiri Bernard KANAYOGE


text:
Akamaro K’Ibigori
Ibigori (maize cg corn mu cyongereza, maïs mu gifaransa) ni bimwe mu binyampeke biboneka cyane ahantu hose kandi biryoha cyane, bikaba ifunguro ry’ibanze kuri benshi.
Ibigori biribwa mu buryo butandukanye; byokeje, bitogosheje cg se byahinduwe ukundi kimwe n’uko byongerwa mubyo kurya bindi bitandukanye (corn syrup, corn oil, ubugali, igikoma n’ibindi).
Iyo byuzuye (ni ukuvuga bitarahindurwa) biba bikungahaye cyane kuri fibres, vitamin zitandukanye, imyunyungugu n’ibindi bifasha mu gusukura umubiri no gusohora uburozi (antioxidants). Nubwo tumenyereye ko bisa umuhondo, biboneka no mu yandi mabara nk’umutuku, ubururu, move, umweru n’andi.
Ibigori bikungahaye kuki?
Uretse kuba bibonekamo amazi ahagije, ibigori bibonekamo ibinyamasukari, proteyine n’ibinure ku rugero ruto.
Bibonekamo kandi vitamin A, B na E n’imyunyungugu itandukanye. Kubera bikize cyane kuri fibres, bituma ibigori biba ifunguro ryiza mu gihe urwaye kwituma impatwe cg hemoroyide kimwe na kanseri ifata mu mwoyo.
Ibisukura n’ibisohora uburozi mu mubiri bibonekamo, bifasha mu kurwanya kanseri n’indwara yo kwibagirwa ugeze mu izabukuru (alzheimer’s disease).
Akamaro k’ibigori ku buzima
Isoko y’imbaraga umubiri ukoresha
Ibigori ni ifunguro ry’ibanze ku bantu benshi, bikaba bibonekamo imbaraga (calories) 342 muri garama 100 gusa. Nibyo binyampeke bibonekamo imbaraga nyinshi kurusha ibindi. Niyo mpamvu ifunguro ry’ibigori (kawunga cg se igikoma) biza mu myanya y’imbere mu bifuza kugira imbaraga cg se kongera ibiro no gukomera.
Ibigori bibonekamo vitamin zitandukanye
Bikize cyane kuri vitamin B z’ingenzi nka vitamin B1 y’ingenzi mu mikorere myiza y’imyakura no gufata mu mutwe ndetse na vitamin B3. Kubura iyi vitamin B3 bitera ibibazo bitandukanye by’impiswi, uduheri twinshi ku mubiri bikunze kuboneka cyane mu bantu bafite ikibazo cy’indyo ituzuye.
Bibonekamo kandi vitamin B5 ifasha mu icagagura ry’ibinure, amasukari na proteyine mu mubiri. Ibigori bibonekamo kandi vitamin B9 (cg folic acid) y’ingenzi cyane cyane mu bagore batwite, kuyibura bishobora gutera kubyara umwana ufite ibiro bike cg se ufite ubundi bumuga.
Kurinda indwara z’umutima
Amavuta y’ibigori, nkuko ubushakashatsi bubyerekana agira uruhare runini mu kugabanya urugero rwa cholesterol mu mubiri. Bityo akarinda ibyago byo kwibasirwa n’indwara zitandukanye z’umutima. Arinda imijyana (arteries) y’amaraso kuziba bitewe n’ibinure bishobora kujyamo, bityo bikagabanya umuvuduko w’amaraso, bikarinda n’indwara yo guhagarara k’umutima (heart attack) na stroke.
Kugabanya cholesterol mbi
Amavuta y’ibigori agabanya uburyo umubiri winjiza cholesterol mbi (LDL cholesterol), bityo urugero rwa cholesterol nziza (HDL cholesterol) rukiyongera. Iyo cholesterol nziza yiyongereye, bituma umubiri ubona ubushobozi bwo kwirinda indwara zikomeye z’umutima n’izibasira udutsi duto dutwara amaraso.
Kurinda ibyago byo kurwara hemoroyide na kanseri y’umwoyo
Ibigori bifasha kurinda ibibazo mu rwungano ngogozi birimo kwituma impatwe, hemeroyide ndetse na kanseri y’umwoyo (colorectal cancer). Ibigori bivugwa aha ni ibyuzuye; ni ukuvuga ibitarahindurwa ngo bikurweho agahu k’inyuma, biba bikungahaye cyane kuri fibres kurusha ibyahinduwe. Akaba aribyo bifasha umubiri mu kwirinda izi ndwara zose tuvuze aha.
Kurwanya umuvuduko ukabije w’amaraso na diyabete
Diyabete n’umuvuduko ukabije w’amaraso (hypertension) ni indwara ziterwa ahanini n’imyitwarire yawe, harimo n’ibyo urya. Kurya ibigori bigira uruhare runini mu kugabanya ibimenyetso bya diyabete yo mu bwoko bwa 2, ndetse no kurinda umuvuduko ukabije w’amaraso ahanini bitewe n’ibinyabutabire bya phenolic bibonekamo.
Ibigori ni ingenzi cyane ku barwayi ba diyabete, ahanini bishingiye ku binyabutabire bibonekamo. Bifasha mu kwinjiza n’ikoreshwa ry’umusemburo wa insuline mu mubiri, bikaba byarinda ko ugabanuka cg wiyongera cyane ku barwayi ba diyabete, bikabafasha kubaho ubuzima busanzwe.
Bibonekamo imyunyungugu ikenerwa cyane mu mubiri
Ibigori bikungahaye cyane ku myunyungugu y’ingenzi nka fosifore, manyesiyumu, zinc, ubutare, umuringa na manganese. Byose bifasha mu mikorere myiza y’ibice bitandukanye by’umubiri nk’amagufa, ingirangingo n’uturemangingo dutandukanye.
Ibigori bibonekamo kandi umunyungugu udakunze kuboneka ahandi wa selenium.
Ibyo ugomba kwitondera
Kubera ko bibonekamo urugero ruri hejuru rwa fatty acids (ni ubwoko bw’amavuta), si byiza kubafite ibyago biri hejuru byo kurwara indwara z’umutima. Kubirya cyane bishobora kongera izi ndwara. Ibigori bikunze gukoreshwa nk’ibiryoshya ibintu bitandukanye, bihindurwa fructose corn syrup. Uzabisanga mu mishongi cg uruvange rw’ibintu biryohera byinshi bifungwa mu makopo, bikaba ari isoko y’umubyibuho ukabije ndetse n’indwara y’igisukari (diyabete)


text:
Ku wa 6 w’icya 16 Gisanzwe B…28/07/2018
Jr 7, 1-11; Mt 13, 24-30.
Bantu b’Imana, Nshuti za Yezu, namwe mwese mushakashakana Imana umutima utaryarya! Ijambo ry’Imana Kiliziya yateguriye abana bayo rirabibutsa ko kubahira Imana mu bakeneye impuhwe zayo ari inshingano z’uwemera wese kandi ko uwemera wese agomba kumenya ko ikibi n’icyiza bibana ariko bikarangira icyiza gitsinze ikibi, urumuri rutsinze umwijima, igicuku cyangwa ijoro bikimukira umunsi.
Bantu b’Imana, Ijwi ry’Imana ryumvikaniye mu muhanuzi Yeremiya rihamagarira abo yatumweho kwitwara neza kugira ngo Imana ibane na bo! Kwitwara neza bahamagarirwaga ni guharanira kuyoborwa n’ukuri kandi ukakubamo, kubaha abasuhuke, imfubyi n’abapapfakazi no gufungura Ingoro y’Imana abantu bose kugira ngo babashe gusabana n’Imana. Yeremiya ati nimugarukire aho gusambana, muherukire aho kuvuga ibinyoma, muherukire aho gusenga ibigirwamana.
Bantu b’Imana ndahamya ko ubu butumwa bureba buri wese, ndetse nawe usoma iyi nyigisho nanjye wayiguteguriye! Ubihakana ambwire niba ubusambanyi budahari mu masura anyuranye, ambwire niba ibigirwamana nta ntebe bigifite (abenshi biyeguriye guhiga ubutunzi bibagirwa Imana, abandi biyegurira gushaka ikuzo n’icyubahiro Imana bayiha konji kandi ntayo yabasabye, abandi biyeguriye inshimishamubiri ku buryo bwose, Imana bayisaba kwihangana,…), ambwire niba nta bapfakazi n’imfubyi barenganywa, bahuguzwa utwabo kubera kuba nyakamwe, bahohoterwa,….ambwire niba abashinjabinyoma baracitse, ambwire niba abarenganya abandi barabiretse! Ibyo byose nunyemeza ko byacitse nanjye ndakwemerera ko Jeremiya ari kugutaho igihe. Gusa nk’uko bigaragarira amaso y’abantu benshi basonzeye ubutungane, ubutumwa bw’umuhanuzi Yeremiya buracyakenewe, ni yo mpamvu bugomba kugera kuri bose ubigizemo uruhare.
N’ubwo ikibi ari cyo kigaragarira amaso y’abantu benshi ntibikuraho ko icyiza ari cyo gitsinda buri gihe! Yezu araguhumuriza ati wigira ubwoba ntugatinye ikibi, gusa ujye wirinda ko kikuganza cyangwa ngo kiguherane, haranira ko icyiza kiganza ikibi, ineza iganze inabi! Kuba Imana yihanganira umugiranabi ntibivuze ko ikunda ikibi, bivuze ko yubaha uburenganzira bwa buri wese kabone n’iyo yaba abukoresha nabi: ihora imutegereje ngo imwereke impuhwe zayo. Imana irakuzi izi neza ko utari icyamamare mu butungane ariko yishimira cyane agatambwe uteye ugana imbere n’ubwo wagaterera mu mahwa cyangwa se mu nzitane y’urumamfu.
Muntu w’Imana, ndagusabira ngo Imana ijye ihora yihanganira amakosa n’intege nke byawe kandi nawe uyemerere uyigandukire. Unsabire nanjye ndagusabira.
Padiri NKUNDIMANA Théophile


text:
Ntibikunze kubaho.Adeboye na Ajibola byababereye nk’igitangaza.Bombi uko bakomoka mu gihugu cya Niger,bari bamaze imyaka 17 bashakisha urubyaro barahebye.Tariki ya 11 gicurasi ni bwo abaganga 40 bafashije Ajibola kwibaruka abana batandatu yari atwise.
N’ubwo yabyaye abazwe(césarienne)ibyishimo byari byose,dore ko mu kwezi kwa cumi na kumwe ,muganga w’abagore (gynéco)yari yababwiye ko ari abana 4.None kuri iyo tariki,abahungu batatu n’abakobwa batatu bavutse mbere y’igihe ho amezi 4(prématurés)ku buryo buri wese afite hagati ya 500g-1kg.
A lire:Elle donne naissance à des sextuplés après 17 ans d’infertilité
Muri ibyo bitaro bya Université ya Richmond byo muri Leta ya Virginie(Etats-Unis d’Amérique)batangariye uwo mugore washoboye kurya,gutunga no guhumeka aha barindwi,none kuri uyu wa 18 gicurasi akaba yatashye abyina kubera izo mpanga zidasanzwe.
Abo babyeyi bazakomeza gusura abana babo muri ibyo bitaro byiyemeje kubitaho kugeza bujuje amezi ya ngombwa.Ni ibyo kwishimirwa.Ariko se iyaba bari batuye mu bihugu bikennye,aba bana bari kuberekeza he?
By P.B


text:
Isomo: Igitabo cy’Ibyakozwe n’Intumwa 22, 30; 23, 6-11
Pawulo bari bamufatiye mu Ngoro y’Imana i Yeruzalemu ; nuko bukeye bw’uwo munsi, umugaba w’ingabo ashaka kumenya neza icyo Abayahudi barega Pawulo, aramubohora, hanyuma ategeka ko abatware b’abaherezabitambo n’Inama nkuru yose baterana, azana Pawulo amuhagarika imbere yabo. Pawulo ngo amenye ko iryo koraniro rigizwe n’igice kimwe cy’Abasaduseyi, n’ikindi cy’ Abafarizayi, avuga aranguruye imbere y’Inama nkuru ati « Bavandimwe, ndi Umufarizayi, nkaba umwana w’Abafarizayi. Icyatumye nshyirwa mu rubanza, ndazira ko niringira izuka ry’abapfuye. » Ngo amare kuvuga ibyo havuka amakimbirane mu Bafarizayi n’Abasaduseyi, ikoraniro risubiranamo. Koko rero Abasaduseyi bavugaga ko nta zuka, nta mumalayika, nta na roho bibaho, naho Abafarizayi bakemera ko bibaho. Haba urusaku rwinshi, bituma bamwe mu bigishamategeko bo mu gice cy’Abafarizayi bahaguruka, barwana ishyaka bikomeye bagira bati « Nta kibi tubona kuri uyu muntu. Mbese none roho yaba yaravuganye na we, cyangwa se umumalayika ?» Kubera ko amakimbirane yarushagaho gukomera, umugaba w’ingabo atinya ko bari butanyaguze Pawulo, ni ko gutegeka abasirikare ngo bamanuke bamuvane hagati yabo, bamusubize mu kigo cyabo. Mu ijoro rikurikiyeho, Nyagasani abonekera Pawulo aramubwira ati «Komera! Uko wambereye umugabo i Yeruzalemu, ni ko ugomba no kuzambera umugabo n’i Roma. »
Zaburi ya 15(16), 1-2a. 5, 7-8, 9-10, 2b.11
R/Mana yanjye, unyiragirire kuko ari wowe buhungiro bwanjye.
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti « Ni wowe Mutegetsi wanjye !
Uhoraho, wowe munani wanjye n’umugabane wanjye,
Uko nzamera m wowe ukuzi !»
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande, sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze ;
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Nta mahirwe yandi nagira atari wowe !
Uzamenyesha inzira y’ubugingo;
hafi yawe ni ho haba umunezero usendereye,
hafi yawe ni ho haba umudabagiro udashira.
Ivanjili ya Mutagatifu Yohani 17, 20-26
Muri icyo gihe, Yezu agiye kuva kuri iyi si ngo asange Se, yubura amaso ayerekeza ku ijuru, maze asenga agira ati « Si bo bonyine nsabira, ahubwo ndasabira n’abazanyemera babikesha ijambo ryabo, kugira ngo bose babe umwe. Nk’uko wowe, Dawe, uri muri jye, nanjye nkaba muri wowe, ndasaba ko na bo bunga ubumwe muri twe, kugira ngo isi yemere ko ari Wowe wantumye. Kandi ikuzo wampaye, nanjye nararibahaye, kugira ngo babe umwe nk’uko natwe turi umwe; mbe muri bo, nawe ube muri jye, kugira ngo bagere ku bumwe bushyitse maze isi imenye, ko wantumye, kandi ko wabakunze nk’uko wankunze. Dawe, ndashaka ko aho ndi, abo wampaye na bo tuhabana, kugira ngo babone ikuzo ryanjye wampaye, kuko wankunze isi itararemwa. Dawe w’intungane, isi ntiyakumenye ariko jye narakumenye, n’aba kandi bamenye ko ari wowe wantumye. Nabamenyesheje izina ryawe kandi nzakomeza kuribamenyesha, kugira ngo urukundo wankunze rubabemo, nanjye kandi mbabemo. »


text:
IGICE CYA 48
Wakora iki kugira ngo uzabe mu isi nshya y’amahoro?
IMANA yafashe Adamu na Eva, ibashyira mu busitani bwa Edeni. Nubwo bageze aho bagasuzugura Imana bityo bakaza gupfa, Imana yafashe ingamba zo kugira ngo abana babo, natwe turimo, bazabeho iteka ryose muri Paradizo. Bibiliya itanga isezerano rigira riti “abakiranutsi bazaragwa igihugu [ni ukuvuga isi], bakibemo iteka.”—Zaburi 37:29.
Bibiliya ivuga ko hazabaho “ijuru rishya” n’“isi nshya” (Yesaya 65:17; 2 Petero 3:13). “Ijuru” rya none, rigizwe n’ubutegetsi bw’abantu bwo muri iki gihe, naho “ijuru rishya” ryo rigizwe na Yesu Kristo hamwe n’abo bazategekana mu ijuru. Mbega ukuntu bizaba bishimishije igihe ijuru rishya, ari ryo butegetsi bukiranuka bw’Imana burangwa n’amahoro, rizaba ritegeka isi yose!
Ariko se, “isi nshya” yo ni iki?— Isi nshya izaba igizwe n’abantu beza bakunda Yehova. Burya rero, hari igihe Bibiliya ijya ikoresha ijambo “isi” ishaka kuvuga abantu batuye isi. Nta bwo igihe cyose iba ishaka kuvuga iyi si tuzi y’ubutaka (Itangiriro 11:1; Zaburi 82:8; Yeremiya 22:29). Ku bw’ibyo rero, isi nshya igizwe n’abantu bazatura hano ku isi.
Icyo gihe, iyi si ya none igizwe n’abantu babi izaba itakiriho. Ibuka ko Umwuzure wo mu gihe cya Nowa warimbuye isi yari igizwe n’abantu babi. Kandi nk’uko twamaze kubibona, iyi si mbi ya none na yo izarimbuka kuri Harimagedoni. Reka noneho turebe uko ubuzima buzaba bumeze mu isi nshya y’Imana, nyuma ya Harimagedoni.
Mbese, waba wifuza kuzabaho iteka ryose muri Paradizo muisi nshya y’Imana, isi izaba irangwa n’amahoro?— Nta muvuzi n’umwe ushobora gutuma tubaho iteka ryose. Yewe, nta n’umuti ubaho ushobora kuturinda gupfa. Ikintu kimwe gusa gishobora gutuma tubaho iteka ryose ni ukuba incuti z’Imana. Kandi Umwigisha Ukomeye atubwira icyo twakora kugira ngo tube incuti z’Imana.
Reka dufate Bibiliya zacu, turambure muri Yohana igice cya 17, umurongo wa 3. Aho ngaho, Umwigisha Ukomeye yagize ati “ubu ni bwo bugingo buhoraho, ko bakumenya ko ari wowe Mana y’ukuri yonyine, bakamenya n’uwo watumye ari we Yesu Kristo.”
None se, Yesu yavuze ko ari iki tugomba gukora kugira ngo tuzabeho iteka ryose?— Tugomba kubanza kumenya Data wo mu ijuru, ari we Yehova, tukamenya n’Umwana we watanze ubuzima bwe ku bwacu. Ni ukuvuga rero ko tugomba kwiga Bibiliya. Iki gitabo Reka Umwigisha Ukomeye akwigishe kidufasha kubigeraho.
Ariko se, kumenya Yehova bizadufasha bite kubona ubuzima bw’iteka?— Nk’uko buri munsi tuba dukeneye kurya, tugomba no kwiga ibya Yehova buri munsi. Bibiliya igira iti ‘umuntu ntatungwa n’ibyokurya gusa, ahubwo atungwa n’amagambo yose ava mu kanwa k’Imana.’—Gereranya na Matayo 4:4.
Tugomba no kumenya Yesu Kristo, kuko ari we Imana yohereje kugira ngo adukize icyaha. Bibiliya igira iti “nta wundi agakiza kabonerwamo.” Hari ahandi Bibiliya igira iti “uwizera uwo Mwana aba abonye ubugingo buhoraho” (Ibyakozwe 4:12; Yohana 3:36). None se, ‘kwizera’ Yesu bisobanura iki?— Bisobanura ko tumwiringira, kandi tukamenya ko adahari tudashobora kubona ubuzima bw’iteka. Mbese ibyo turabyemera?— Niba ari ko bimeze, dusabwa gukomeza kureka Umwigisha Ukomeye akatwigisha buri munsi kandi tukaba twiteguye gukora ibyo atubwira byose.
Bumwe mu buryo bwiza bushobora kudufasha kurekaUmwigisha Ukomeye akatwigisha, ni ugusoma iki gitabo incuro nyinshi twitegereza n’amashusho agikubiyemo kandi tukayatekerezaho. Reba niba ushobora no gusubiza utubazo tuba tuyaherekeje. Nanone jya usoma iki gitabo uri kumwe na mama cyangwa papa. Mu gihe badahari, ushobora kugisoma uri kumwe n’undi muntu mukuru cyangwa abandi bana. Mbese, ntibyaba byiza uramutse ufashije abandi kumenya uko Umwigisha Ukomeye yabafasha kumenya icyo bakora kugira ngo bazabeho iteka ryose mu isi nshya y’Imana?—
Nyuma yo kutubwira ko ‘isi ishira,’ Bibiliya ikomeza itwereka icyo twakora kugira ngo tuzabeho iteka mu isi nshya y’Imana. Igira iti “ukora ibyo Imana ishaka azabaho iteka ryose” (1 Yohana 2:17). None se, dusabwa iki kugira ngo tuzabeho iteka ryose mu isi nshya y’Imana?— Dusabwa kumenya Yehova n’Umwana we akunda, ari we Yesu. Icyakora, tugomba no gushyira mu bikorwa ibyo twiga. Turifuza ko kwiga iki gitabo byagufasha kubigeraho.


text:
IGICE CYA 10
Yesu arusha abadayimoni imbaraga
MBESE, uracyibuka impamvu yatumye umwe mu bamarayika b’Imana ahinduka Satani?— Ni ukubera ko yifuje gusengwa, bituma asuzugura Imana. Mbese, hari abandi bamarayika bakurikiye Satani?— Yee, barahari. Bibiliya ibita ‘abamarayika ba Satani,’ cyangwa abadayimoni.—Ibyahishuwe 12:9.
Mbese, abo bamarayika babi, cyangwa se abadayimoni, baba bemera ko Imana ibaho?— Bibiliya ivuga ko ‘abadayimoni bazi ko Imana ibaho’ (Yakobo 2:19). Icyakora, ubu bafite ubwoba bwinshi cyane kubera ko bazi ko Imana iri hafi kubahana ibahora ibintu bibi bakoze. Ibyo bintu bibi bakoze ni ibihe?—
Bibiliya ivuga ko abo bamarayika bavuye aho bari bakwiriye kuba mu ijuru, maze bakigira abantu, bakaza kuba hano ku isi. Ibyo babikoze bashaka kugirana imibonano mpuzabitsina n’abakobwa beza bo ku isi (Itangiriro 6:1, 2; Yuda 6). Waba uzi imibonano mpuzabitsina icyo ari cyo?—
Imibonano mpuzabitsina iba iyo umugabo n’umugorebaryamanye mu buryo runaka bwihariye cyane. Nyuma y’aho, akana gashobora gutangira gukurira mu nda ya mama wako. Ariko abamarayika bo ntibemerewe kugirana imibonano mpuzabitsina. Umugabo n’umugore bashyingiranywe ni bo bonyine Imana yemerera kugirana imibonano mpuzabitsina. Bityo akana karamutse kavutse, umugabo hamwe n’umugore we bashobora kukitaho.
Igihe abamarayika bafataga imibiri y’abantu maze bakagirana imibonano mpuzabitsina n’abakobwa bo ku isi, babyaye abana. Abo bana bamaze gukura, babaye abantu banini cyane. Bari abagome cyane kandi bagiriraga abandi nabi. Ibyo byatumye Imana iteza umwuzure ukomeye, maze urimbura abo bantu banini hamwe n’abandi bantu babi bose. Ariko kugira ngo Imana irokore abantu bake bakoraga ibyiza, yasabye Nowa kubaka ubwato bunini cyane. Umwigisha Ukomeye yavuze ko tugomba kujya twibuka ibyabaye mu gihe cy’Umwuzure.—Itangiriro 6:3, 4, 13, 14; Luka 17:26, 27.
Waba uzi uko byagendekeye ba bamarayika babi igihe Umwuzure wateraga?— Biyambuye ya mibiri y’abantu, maze bisubirira mu ijuru. Icyakora, uhereye ubwo nta bwo bongeye kuba abamarayika b’Imana. Bahindutse abamarayikaba Satani, ari bo badayimoni. Naho se abana babo, ari bo bantu banini cyane, bo byabagendekeye bite?— Bishwe n’Umwuzure. Uko ni na ko byagendekeye abandi bantu babi bose batumviraga Imana.
Uhereye igihe Umwuzure wabereye, Imana yabujije abadayimoni kongera kuba nk’abantu. Ariko nubwo tudashobora kubona abadayimoni, baracyagerageza gusunikira abantu gukora ibintu bibi cyane. Ubu basigaye bakora ibintu bibi cyane kurusha ibyo bakoraga kera. Ibyo biterwa n’uko birukanywe mu ijuru, bakajugunywa ku isi.
Waba uzi impamvu tudashobora kubona abadayimoni?— Ni ukubera ko badafite imibiri nk’iyacu. Icyakora, tuzi neza tudashidikanya ko babaho. Bibiliya ivuga ko Satani ‘ayobya abari mu isi bose,’ kandi ko abadayimoni be babimufashamo.—Ibyahishuwe 12:9, 12.
Mbese, Satani n’abadayimoni be bashobora kutuyobya cyangwa kudushuka natwe?— Yee, tutabaye maso natwe badushuka. Icyakora, ibyo ntibigomba kudutera ubwoba. Umwigisha Ukomeye yaravuze ati ‘Satani nta cyo yantwara.’ Nidukomeza kuba incuti z’Imana, izaturinda Satani n’abadayimoni be.—Yohana 14:30.
Tugomba kumenya ibintu bibi abadayimoni baba bashaka kudukoresha. Ngaho nawe tekereza. Ni ibihe bintu bibi abadayimoni bakoze igihe bazaga hano ku isi?— Mbere y’Umwuzure, bagiranye imibonano mpuzabitsina n’abakobwa, ibyo bikaba ari ibintu abamarayika batemerewe gukora. Muri iki gihe, abadayimoni bishimira kubona abantu bica itegeko ry’Imana rirebana n’imibonano mpuzabitsina. Ngaho reka nkubaze aka kabazo: ni bande bonyine bemerewe kugirana imibonano mpuzabitsina?— Yee, ni umugabo n’umugore bashakanye gusa.
Muri iki gihe, hari abana bato b’abahungu hamwe n’abakobwa bajya bagirana imibonano mpuzabitsina. Ibyo ni bibi. Bibiliya igaragaza ko Yehova ari we waremye imyanya ndangagitsina. Yaremye izo ngingo z’umubiri afite umugambi wihariye. Yateganyaga ko zajya zikoreshwa gusa n’umugabo n’umugore bashyingiranywe. Iyo abantu bakoze ibintu Yehova yababujije, abadayimoni barishima. Urugero, abadayimonibishimira kubona umuhungu akinisha igitsina cy’umukobwa, cyangwa kubona umukobwa akinisha igitsina cy’umuhungu. Twe ntidushaka gushimisha abadayimoni, si byo se?—
Hari ikindi kintu abadayimoni bakunda, ariko Yehova we akacyanga. Waba uzi icyo ari cyo?— Ni urugomo (Zaburi 11:5). Umuntu ugira urugomo ni wa wundi ukunda kurwana no kugirira abandi nabi. Ibuka ko ibyo ari byo ba bana b’abadayimoni bari abantu banini cyane bakoraga.
Nanone abadayimoni bakunda gutera abantu ubwoba. Rimwe na rimwe bajya babeshya ko ari abantu bapfuye. Ndetse bashobora kwigana amajwi y’abantu bapfuye. Muri ubwo buryo, abadayimoni bashuka benshi, bagatuma bemera ko abantu bapfuye bakiriho kandi ko bashobora kuvugisha abazima. Ku bw’ibyo kandi, abadayimoni batuma abantu benshi bemera ko abazimu babaho.
Ku bw’ibyo, tugomba kuba maso kugira ngo Satani n’abadayimoni be batatubeshya natwe. Bibiliya itubwira ko ‘Satani agerageza 2 Abakorinto 11:14, 15). Ariko mu by’ukuri, abadayimoni ni babi rwose. Reka turebe uko bashobora kugerageza gutuma natwe tuba babi nka bo.kwihindura nka marayika mwiza, kandi n’abakozi be na bo ni uko babigenza’ (
Mbese, waba uzi aho abantu bitoreza kugira urugomo, kugirana imibonano mpuzabitsina itemewe no gushyikirana n’abadayimoni?— Mbese, ntibabiterwa n’ibintu bareba kuri televiziyo, ibyo babona muri filimi zimwe na zimwe, ibyo basoma mu bitabo bimwe na bimwe, hamwe n’incuti mbi bifatanya na zo ku ishuri? Mbese, ibyo bintu byaba bituma turushaho kuba incuti z’Imana? Cyangwa ahubwo bituma turushaho kuba incuti za Satani n’abadayimoni be?— Ibyo wowe ubitekerezaho iki?
Utekereza ko ari nde ushaka ko twumva ibintu bibi cyangwa tukabireba?— Yee, ni Satani n’abadayimoni be. None se, ni iki tugomba gukora?— Ibintu dusoma byose, ibyo twumva byose n’ibyo tureba byose, bigomba kuba ari ibintu bidufitiye akamaro kandi bidufasha gukorera Yehova. Mbese, hari ibindi bintu byiza uzi dushobora gukora?—
Nidukora ibintu byiza, nta mpamvu tuzaba dufite yo gutinya abadayimoni. Yesu abarusha imbaraga, kandi na bo baramutinya. Umunsi umwe abadayimoni babajije Yesu bataka cyane, bati “uje kuturimbura” (Mariko 1:24)? Mbese, ntituzishima igihe Yesu azarimbura Satani n’abadayimoni be?— Mu gihe tugitegereje ko icyo gihe kigera, dushobora kwizera ko Yesu azaturinda abadayimoni nidukomeza kuba incuti ze n’iza Se wo mu ijuru.
Kugira ngo tumenye icyo tugomba gukora, reka dusome muri 1 Petero 5:8, 9 no muri Yakobo 4:7, 8.


text:
Ubumenyi mu kuyobora amarangamutima (Emotional Intelligence)
0
0
Ubumenyi mu kuyobora amarangamutima ni iki?
Ubumenyi mu kuyobora amarangamutima bwerekeye ku bushobozi bwo kumva, kumenya, gusohora, kuba wagira icyo ukora no gusobanura neza amarangamutima yawe cyangwa ay’abandi, ukanakoresha ayo makuru kugira icyerekezo cy’ibitekerezo n’ibikorwa. Abantu bifuza gutera imbere mu kuyobora amarangamutima, bagerageza kwaka ubufasha inzobere mu buzima bwo mu mutwe.
Ni iki ubumenyi mu kuyobora marangamutima (Emotional Intelligence) bidufasha:
Kwimenya: umuntu yumva neza amarangamutima ye.
Kwifata: Kugenzura neza icyahindutse imbere mu muntu.
Ubuhanga bwimibereho: Gukomeza imibanire n’abandi
Kwishyira mu mwanya w’abandi: kumva no kumenya amaranamutima y’abandi
Kugira ishyaka: kumva ufite ubushake bwo gukora.
Uko basuzuma urugero rw’ubushozi mu kuyobora amarangamutima
Hari ubwoko bubiri bw’ibipimo butandukanye:
Isuzuma mu kwimenya: Ubazwa asubiza ibibazo yiha amanota akurikije imyitwarire ye.
Isuzuma mu ubushobozi: Ubazwabasubiza ibibazo hanyuma bagasuzuma ubuhanga bwe.
Ingorane ziri mu kutagira bumenyi mu kuyobora amarangamutima
Igorane mu Kugira umubano cyangwa ubucuti
Igorane mu Gukorera mu matsinda ku ishuri cyangwa mu kazi
Igorane mu Kugaragaza ibyo bakeneye mu buryo bukwiye
Igorane mu Kumenya no kugenzura amarangamutima
Igorane mu Kwirinda amagambo atarimo ikinyabufura cyangwa umujinya.
Akamaro k’Ubuvuzi mu kungera ubumenyi mukuyobora amarangamutima
Ubumenyi mu kuyobora marangamutima bushobora gukoreshwa mu bice byinshi by’ubuzima bwa buri munsi, harimo:
Kwemera kunengwa no gufata inshingano
Kudacika intege nyuma yo gukosa
Gushobora kuvuga “OYA” mu gihe ubishaka
Gusangiza abandi amarangamutima yawe
Gukora ibifitiye abanda akamaro
Kwishyira mu mwanya w’abandi
Kumenya gutega amatwi
Kumenya impamvu ukora ibintu ukora
Kudacira abandi urubanza
Ubushakashatsi bwerekanye ko indwara zo mu mutwe zimwe na zimwe zijyanye n’ubumenyi buke mukuyobora amarangamutima. Nka Borderline personality (BPD), Agahinda Gakabje, Kwiheba, Social Anxie, Kunywa ibiyobyabwenge, na Asperger’s syndrome.


text:
Ivanjili ya Mutagatifu Mariko 12,28b-34
Umwe mu bigishamategeko, aramwegera aramubaza ati «Itegeko riruta ayandi ni irihe?» Yezu aramusubiza ati «Irya mbere ni iri ngiri: Tega amatwiIsraheli, Nyagasani Imana yacu ni We Nyagasani umwe rukumbi: Urajye ukunda Nyagasani Imana yawe n’umutima wawe wose, n’amagara yawe yose, n’ubwenge bwawe bwose, n’imbaraga zawe zose. Irya kabiri na ryo ngiri: Urajye ukunda mugenzi wawe nk’uko wikunda.Nta rindi tegeko riruta ayo yombi.» Uwo mwigishamategeko aramubwira ati «Ni koko, Mwigisha, uvuze ukuri ko Nyagasani ari umwe rukumbi, kandi nta yindi mana ibaho uretse Yo yonyine. Kandi kuyikunda n’umutima wawe wose, n’ubwenge bwawe bwose, n’imbaraga zawe zose, ugakunda mugenzi wawe nk’uko wikunda, ibyo biruta ibitambo n’amaturo byose.» Yezu yumvise ko amushubije neza, aramubwira ati «Nta bwo uri kure y’Ingoma y’Imana.» Nuko ntihagira utinyuka kongera kugira icyo amubaza.


text:
MU BIRYOGO HARI HAHIYE / MBEGA UBUKWE BWIZA WEEEEE (AMAFOTO)
Kuri uyu wa gatanu tariki ya 5 Kanama 2022 , wari umunsi u Rwanda rwizihiza umunsi w’umuganura , ni umunsi wizihijwe mu gihugu hose , aho abaturage basangiye n’abayobozi batandukanye .
Mu biryogo uwo munsi , wizihirijwe muri Car Free zone , wari umunsi udasanzwe aho abayobozi batandukanye bishimanye n’abaturage bagasangira .
Uwahanyuraga atabizi yashobora kugirango ,ni ubukwe bwahabaye bitewe nukuntuĀ abaturage bari babukereye , mu myambaro myiza igaragaza umuco nyarwanda.


text:
72. Igitabo cy’ingendo z’imuri zo mu kirere , isano zifitanye,ufatiye ku byiciro byazo, imikorere yazo n’ibihe byazo, wendeye ku mazina yazo, inkomoko yazo, amezi yazo,ari ibyo Uriyeli malayika Wera wari kumwe nanjye , ari nawe uziyobora , ibyo yanyeretse, yanyeretse amategeko azigenga zose nkuko ziri. Nuko ziriho kuva zabaho kugeza iteka ryose, kugeza ubwo hazabaho kuremwa gushya kukageza iteka ryose. Iri niryo tegeko rya mbere ry’Imuri:Ikimurika, izuba rirasira iburasirazuba bw’amarembo y’Ijuru. Nabonye amarembo atandatu iziba rirasiramo, n’andi marembo atandatu izuba rirengeramo ukwezi kugahingukira muri ayo marembo, n’abakuru b’inyenyeri ndetse n’abo ziyobora.
Esheshatu iburasirazuba, n’izindi esheshatu iburengerazuba kandi zose zigenda zikurikirana nk’uko gahunda yazo iri: kandi hari amadirishya menshi iburyo n’ibumoso bw’ayo marembo. Habanza ikimurika kinini cyitwa izuba, kandi umuzenguruko waryo ungana n’umuzenguruko w’Ijuru, kandi cyuzuye umucyo w’umuriro utwika umurika. Amagare rizamukiraho, umuyaga uyatwara,izuba rikamuka mu Ijuru rikaruka rinyuze mu majyaruguru kugirango ribone uko rigera aho rirasira, uko niko rigera mu mwanya waryo wagenwe hanyuma rikamurikira igice cy’iburasirazuba bw’Ijuru.
Muri iyi nzira rirasira mu marembo magari mu kwezi kwa mbere, ariryo rya kane,[ayo marembo atandatu iburasirazuba] muri iryo rembo rya kane izuba rirasiramo mu kwezi kwa mbere ririho amadirishya cumi n’abiri afunguye atunganya ibirimi by’umuriro mu gihe afunguye mu gihe cyayo. Iyo Izuba rirashe mu Ijuru, rihanyura ibitondo mirongo itatu ryikurikiranya, ari nako rirengera mu irembo rya kane iburengerazuba bw’Ijuru. Muri iki gihe amanywa aba maremare kurusha ijoro, n’amajoro akaba magufi ku ijoro rya mirongo itatu mu gitondo. Kuva kuri uwo munsi , amanywa aba maremare kurusha Ijoro ho ibice icyenda. Maze izuba rikarasira muri iryo rembo rya kane rikaza kurengera mu irembo rya kane rigahinguka mu irembo rya gatanu iburasirazuba ibitondo mirongo itatu, rikarasiramo rikarengera mu irembo rya gatanu. Ubwo amanywa aba maremare ho ibice bibili,maze rikiyongera ku bice cumin a kimwe. Maze amanywa akaba magufi akiyongeraho ibice ndwi. Rigasubira iburasirazuba rikinjirira mu irembo rya gatandatu rikarengera mu irembo rya gatandatu ibitondo mirongo itatu na kimwe byiyongera ku kibiranga. Uwo munsi amanywa aba maremare kurusha ijoro, maze amanywa akikuba kabili ku ijoro, ubwo umunsi ukaba ibice cumin a bibili, amanywa kagabanuka akaba ibice bitandatu ubwo izuba rikiyongera rikagira amanywa magufi n’Ijoro rikaba rirerire, ubwo izuba rigasubira iburasirazuba rikajya mu irembo rya gatandatu akaba ari naryo rirasiramo, rikamara ibitondo mirongo itatu, iyo ibitondo mirongo itatu byuzuye, amanywa agabanukaho igice kimwe,ubwo akaba ibice cumin a kimwe, naho ijoro birindwi. Ubwo izuba rikanyura muri iryo rembo rya gatandatu ryerekera iburengerazuba rikajya ibirasirazuba rikarasira mu irembo rya gatanu ibitondo mirongo itatu rikarengera iburengerazuba nanone mu irembo rya gatanu. Icyo gihe umunsi ugabanukaho ibice bibili,hanyuma rikagera ku bice cumi, ijoro rikagera ku bice munani.
Izuba rikava muri iryo rembo rya gatanu rikarengera mu irembo rya gatanu iburengerazuba.rikarasira mu irembo rya kane ibitondo mirongo itatu na kimwe nku bw’ikirango ryaryo. Hanyuma rikarengera iburengerazuba. Kuri uwo munsi amanywa n’ijoro birangana. Ijoro ryiyongeraho ibice icyenda, n’amanywa akiyongeraho ibice icyenda. Izuba rirasira muri iryo rembo rikarengera iburengerazuba. Rikagaruka iburasirazuba rikarasira mu irembo rya gatatu ibitondo mirongo itatu kuri uwo munsi ijoro riba rirerire kursha amanywa. Ijoro riba rirerire gusumba amanywa, n’amanywa akaba magufi gusumba ijoro kugeza ku gitondo cy’umunsi wa mirongo itatu. Ubwo ijoro ryoyongeraho ibice icumi n’amanywa ibice umunani. Izuba rirasira muri iryo rembo rya gatatu iburasirazuba rikarengera mu irembo rya gatatu iburengerazuba. Hanyuma rikagaruka iburasirazuba, aho rirasira ibitondo mirongo itatu mu irembo rya kabili iburasirazuba rikarengera mu irembo rya kabili iburengerazuba bw’Ijuru.
Uwo munsi ijoro ryiyongeraho ibice cumi na kimwe n’aho amanywa akiyongeraho ibice ibice birindwi. Ubwo izuba rirasira kuri uwo munsi mu irembo rya kabili rikarengera mu irembo rya kabili iburengerazuba, hanyuma rikajya iburasirazuba mu irembo rya mbere rikaharasira ibitondo mirongo itatu na kimwe , rikarengera mu irembo rya mbere iburengerazuba bw’Ijuru. Uwo munsi ijoro riba rirerire murenza Ijoro inshuro ebyili kurusha amanywa. Ijoro ryoyongeraho ibice cumin a bibili naho amanywa ibice bitandatu. Ubwo izuba rikaba rimaze kuzenguruka umurongo waryo ubwo rigasubira gutangira bundi bushya. Rigahera muri rya rembo ibitondo mirongo itatu rikarengera mu ry’iburengerazuba nkaryo. Uwo munsi ijoro rigabanuka ibice icyenda. Ijoro rikaba ibice icyenda amanywa akaba ibice birindwi. Ubwo izuba rikaza kwinjirira mu mu irembo rya kabili iburasirazuba.
Rikabigira ibitondo mirongo itatu, rirasa rikarenga. Kuri uwo munsi amanywa aragabanuka , ijoro rikiyongeraho ibice icumi amanywa akaba ibice umunani. Kuri uwo munsi izuba rirasira mu irembo , rikarengera iburengerazuba, rikaza kugaruka ibirasirazuba , rikarasira mu irembo rya gatatu ibitondo mirongo itatu na kimwe rikarengera mu irembo rya gatatu iburengerazuba bw’Ijuru. Kuri uwo munsi ijoro riragabanuka kugeza ku bice icyenda , ubwo amanywa nyo angana n’ijoro ubwo umwaka ukagira iminis yawo Magana atatu na mirongo itandatu n’ine. Hanyuma uburebure bw’amanywa n’ubw’ijoro buzamuka mu rugendo rw’izuba habaho itandukaniro. Hari ubwo amanywa aba meremare ubwo ijoro rikaba rigufi. Iri niryo tegeko ry’urugendo rw’Izuba, rwisubiramo inshuro mirongo itandatu rigenda rigaruka.rirasa rirenga. Ikinyarumuri kinini cyitwa Izuba, iteka ryose. Bityo uko niko ryitwa ukurikije imimerere yaryo, ufatiye kanid ku Itegeko ry’Imana, uko rirasa rirenga ntibihigabanuke , ntirihagarare, ariko rikagenda amanywa n’Ijoro, kandi umucyo waryo ni inshuro ndwi ugereranyije n’umucyo w’Ukwezi. Ariko iyo ubyitegereje usanga byose bingana.
73. Nyuma y’iri tegeko naje kubona irindi tegeko rigenda ibimurika bitoya, icyo kinyarumuri cyitwa UKWEZI. Umuzenguruko wako, ungana n’umuzenguruko w’Ijuru kandi gutwarwa ku muyaga umucyo wako uguhabwa mu bipimo bisonanutse. Kuboneka kwako no kurenga kwako guhindagurika buri kwezi. Kanid iminsi yako ni nk’iminsi y’izuba. Iyo urumuri rwako wruzuye, rugera ku gice kimwe cya karindwi cy’urumuri rw’izuba. Hanyuma kukaboneka,icyiciro cya mbere cy’ukwezi cyuzura mu gitondo cya cumi na gatatu: kuva ubow gutangira kuboneka mu kirere,hamwe n’izuba bikora icyiciro cya mbere cy’ukwezi mu irembo izuba rirasiramo. Ubwo igice cya kabili cyako kigabanukaho ibice ndwi.maze umuzenguruko wako ugasigaraho ubusa, nta rumuri ruba ruriho, uretse gusa kimwe cya karindwi cy’umuzenguruko wako, n’ibice cumi na bine by’urumuri rwako. Iyo kubonye kimwe cya karindwi cy’icya kabili cy’urumuri rwako, urumuri rwako rwiyongeraho kimwe cya karindwi n’igice cya kabili cyako, kukarengana n’izuba,iyo izuba rirashe n’ukwezi kurarasa kukacyira igice cya kabili cy’urumuri , muri iryo joro mu ntangiriro z’igitondo[intangiriro z’umunsi kwezi] ukwezi kurengana n’izuba. Iryo joro ntikugaragara mu bice cumin a bine na kimwe cya kabili cyabyo. Kukaza kuboneka uwo munsi n’ibice birindwi hanyuma kugasubira.
74. inyuma y’ukurasa kw’izuba mu misni yako isigaye kuramurika cyane mu bice cumin a bitatu bisigaye.urumuri rwako rwiyongeraho kimwe cya karindwi n’icyakabili cyabyo. Kukarengana n’izuba, iyo izuba rirashe n’ukwezi kuraboneka kukakira urumuri rwa kimwe cya kabili cyako. Muri iryo joro ariho mu itangiriro ry’igitondo cyako[intangiriro y’umunsi kwezi] izuba rirengana n’ukwezi ntikuze kuboneka iryo joro ku bice cumin a bine na kimwe cya kabili cyabyo, maze kukagaruka mu burasirazuba hamwe n’izuba, maze mu minis yako isigaye kukaba kuboneka cyane mu bice bisigaye cumi na bitatu .
75. Nabonye irindi bwirizwa, itegeko rikugenga, uburyo gukora urugendo rwako ukwezi kose , muri ibyo byose Malayika Wera Uliyeli niwe muyobozi wabyo, yarabinyeretse uko bikurikirana, nandika imyabya yabo yose uko yabinyeretse n’uko bikurikirana, nandika amezi yabyo nk’uko ari, no kuboneka k’umwezi wabyo iminsi cumi n’itanu igashira. Mu gice kimwe cya karindwi ukwezi kuba kurangije urumuri rwako iburasirazuba,no mu kindi gice kimwe cya karindwi kukaba kumaze igice cy’umwijima iburengerazuba.Mu mezi amwe n’amwe habaho impinduka, no mu yandi kugakurikiza urugendo rwako . mu mezi abili ukwezi kurengana n’izuba. Muri ayo marembo abili yo hagati, irembo rya gatatu n’irembo rya kane. Kuhanyuramo iminsi ndwi kukazenguruka kukaza kugaruka mu irembo izuba rirasiramo, kukaba kurangije umwezi wako wose, kugakoresha uw’izuba ku munsi wa munani kwinjirira mu irembo rya gatandatu aho iziba rinyura. Iyo izuba rimaze kunyura mu irembo rya kane iminsi irindwi, kugeza ubwo rirasira mu irembo rya gatanu rikagaruka kandi iminsi irindwi mu irembo rya kane kuba kurangije umucyo wako. Hanyuma kugasubira mu irembo rya mbere iminsi umunani.
Rikagaruka nanone iminsi irindwi mu irembo rya kane izuba rirengeramo. Nitegereje uburyo ukwezi kubona nuko izuba rirenga icyo gihe. Iyo imyaka itanu iteranyirijwe hamwe, izuba rigira inyongera y’iminsi mirongo itatu. Nuko iyo misni yiyongera kuri umwe mu myaka itanu, iyo yuzuye ugira iminsi Magana atatu mirongo itandatu n’ine. Iyo nyongera y’izuba n’inyenyeri yongeraho iminsi itandatu: mu myaka itanu, ni iminsi mirongo itatu iba yiyongeyeho. Ubwo ukwezi kukajya inyuma y’izuba n’inyenyeri ho iminsi mirongo itatu, ubwo izuba n’inyenyeri byunguka iyo myaka yose. Bityo ntibibashe kwihuta bijya imbere cyangwa ngo bikererwe bisigare inyuma, haba n’umunsi umwe ibyo bikaba iteka ryose. Maze bikarangiza umwaka neza mu minsi Magana atatu mirongo itandatu n’ine.
Mu myaka itatu habamo iminsi igihumbi na mirongo icyenda n’ibili, mu myaka itanu ni iminsi igihumbi Magana inani na makumyabili. Ubwo mu myaka umunani habamo iminsi iihumbi bibili Maganacyenda na cumi n’ibili.Ku kwezi konyine iminsi izamuka mu myaka itatu ho, iminsi igihumbi na mirongo itandatu n’ibili. Mu myaka itanu hatakara iminsi mirongo itanu inyuma. [ku giteranyo (n’iminsi igihumbi na Magana arindwi na mirongo irindwi) hakongerwaho iminsi igihumbi na mirongo itandatu n’ibili]Mu myaka itanu hari iminsi igihumbi Magana arindwi na mirongoirindwi. Ubwo ku kwezi mu myaka umunani iminsi izamukaho iminsi ibihimbi bibili na mirongo itatu n’ibili. [mu myaka umunani hagabanyukaho iminis umunani] iminsi yose gutakaza mu myaka umunani ni umunani. Ubwo umwaka ukarangira neza nk’uko biba bigenwe n’aho iziba riba rigeze. Rikarasira mu irembo iminsi mirongo itatu.
76. umuyobozi w’imitwe ibihumbi washyizwe hejuru y’ibyaremwe byose no hejuru y’inyenyeri niwe unagenga iyo minsi ine igenda isigara, kugirango idatandukanywa n’ahayo, ufatiye ku miterere y’umwaka. Iyo minsi ntibarwa iyo babara umwaka. Kubera ibyo rero, abantu bahagirira kwibeshya cyane. Kubera ibyo binyarumuli bigenda bitizanya ku gitereko cy’isi, umwe mu irembo rya mbere, undi umwe mu irembo rya gatatu ryo mu Ijuru, undi mu irembo rya kane , n’undi umwe mu irembo rya gatandatu, ubwo ukuzura k’umwaka kukaba kugezweho, bivuye ku itandukanya ahantu Magana atatu mirongo itandatu na hane bihagarara. Kuko ibimenyetso, ibihe, imyaka, iminsi Malayika Uliyeli yanyeretse ariwe Imana Nyirimyuka yashinze ibinyarumuri byose byo mu ijuru, no ku isi ngo biganze ku Ijuru bibonekere ku isi, biyobora amanywa n’Ijoro, izuba ukwezi n’inyenyeri. N’ibindi biremwa byose bigira ingendo bigendera ku magare yo mu ijuru.Kimwe n’ibyo malayika Uliyeli yanyeretse amarembo cumi n’abili , afunguye ku muzenguruko w’igare ritwara izuba mu Ijuru, uburyo imirasire y’izuba itandukana hakavamo ubushyuhe maze bigasesekara ku isi hose iyo bifungiriwe mu gihe cyabyo cyagenwe. [kandi iyo umuyaga n’umwuka w’ikime bifunguriwe , bihagarara bifunguwe ku nkengero y’ijuru] . Nkuko amarembo cumi n’abili mu Ijuru, ku mpera z’isi, hirya y’aho iziba rijya,ukwezi n’inyenyeri umurimo wose wo mu Ijuru iburasirazuba n’iburengerazuba, hari amadirishya menshi afunguwe ibumoso n’iburyo bwaho.
Nuko idirishya rimwe rigatanga ubususuruke mu gihe cyagenwe,ugereranyije n’ayo madirishya inyenyeri zivamo nk’uko zashyiriwe itegeko n’aho zirengera nk’uko zabishyirweho ugereranyije n’umubare. Naje kubona amagare mu ijuru yiruka mu isi, hejuru y’ayo marembo ariho inyenyeri zitajya zivaho. Kandi imwe ni nini cyane kurusha izisigaye, iyo niyo yonyine izenguruka isi.
Abefeso 4:14. kugira ngo tudakomeza kuba abana duteraganwa n’umuraba, tujyanwa hirya no hino n’imiyaga yose y’imyigishirize, n’uburiganya bw’abantu n’ubwenge bubi, n’uburyo bwinshi bwo kutuyobya,
IMIYAGA CUMI N’IBILI N’AMAREMBO YAYO
Ku mpera z’isi nahabonye amarembo cumi n’abili agiye afunguye mu gice kimwe cya kane cyo mu IJuru. , muri yo havamo umuyaga uhuha ku isi, atatu muriyo yafunguriwe mu gice cy’iburasirazuba bw’Ijuru,andi atatu iburengerazuba, nuko andi atatu mu majyepfo yo mu Ijuru, andi atatu ibumoso mu majyaruguru. Atatu ya mbere ni ayo y’iburasirazuba, andi atatu ni ayo mu majyaruguru andi atatu mu ruhande rw’ibumoso ni ayo mu majyepfo n’andi atatu iburengerazuba. Muri ane muri aya havamo umuyaga w’umugisha ndetse n’uburumbuke. Muri ayo umunani havamo umuyaga wo kubababza: iyo woherejwe uteza akaga ku isi ugasenya ukarimbura ibiri ku isi n’ibiri mu mazi. Kubari ku isi ndetse n’ibiri mu mazi byose no ku butaka. Kandi umuyaga wa mbere wo muri ayo mberembo witwa umuyaga w’Iburasirazuba, unyura mu irembo rya mbere riri iburasirazuba. Uhuha werekeza mu majyepfo ukazana amapfa no kurumbya na cyumya no kwangiza. Nuko mu irembo rya kabili havamo igikwiye, kandi muri wo nyine havamo ukwera imbuto n’uburumbuke hamwe n’ikime, maze mu irembo rya gatatu riherereye mu majyaruguru havamo ubukonje n’amapfa.
Nyuma y’ibyo haza umuyaga wo mu majyepfo unyuze mu marembo atatu: mu irembo rya mbere werekeza iburasirazuba haturuka umuyaga ushyushye. Mu irembo ryo hagati byegeranye haturukamo impumuro nziza cyane, n’ikime hamwe n’imvura, n’uburumbuke n’impagarike. Nyuma mu irembo rya gatatu ryerekeye iburengerazuba havamo ikime n’imvura, inzige no kwangiza. Nyuma y’ibyo umuyaga w’amajyaruguru: uvuye mu mu irembo rya gatanu havamo ikime n’imvura inzige no kurimbura. Mu riembo ryo hagati havuyemo imvura nyabuzima, uburumbuke , n’ikime. Hanyuma mu irembo rya gatatu iburengerazuba havamo ibicu , n’ibihu, n’urubura hamwe n’imvura hamwe n’inzige.
Nyuma y’iyi miyaga ine y’iburengerazuba mu irembo rya mbere ryerekeye amajyaruguru havamo ibihu n’ikime ubukonje ndetse n’urubura na shelegi. Kandi mu irembo ryo hagati havamo ikime n’imvuran’uburumbuke n’imigisha nuko mu irembo rya nyuma ryerekera amajyepfo haturuka amapfa, no kurimbura no gutwika no kwangiza, maze mu irembo rya cumin a kabili rya kimwe cya kane ryo mu Ijuru,ari naho birangirira, n’amategeko yabyo yose, n’ibyorezo n’ibindi byose nakweretse mwana wanjye Metusela. Icyitonderwa : amajyaruguru ni ukujya ejuru mu Ijuru, naho amajyepfo ni ukujya hasi mu kuzimu. Iburasirazuba bigasobanura inkomoko y’ikintu naho iburengerazuba bigasobanura iherezo ry’ikintu cyangwa iherezo ry’igihe. Twakwifashisha umurongo uvuga kuri Yesu ko yamanutse ikuzimu, ariho hahuza n’amajyepfo. Abaroma 9:5. i bo bakomotse kuri ba sogokuruza ndetse ni bo Kristo yakomotseho ku mubiri, ni we utegeka byose, ni na we Mana ishimwa iteka ryose, Amen.
2Abakorinto 11:31. Imana y’Umwami Yesu ari yo na Se ishimwe iteka ryose, izi ko ntabeshya
IMPANDE ENYE Z’ISI,IMISOZI IRINDWI,IMIGEZI N’IBIRWA.
Igice kimwe cyitwa iburasirazuba,kubera ko ari icya mbere. Icya kabili cyitwa amajyepfo kuko Ishoborabyose izamanukayo, igice cy’iburengerazuba cyitwa icyagabanyijwe, kubera ko ibinyarumuri byose byo mu Ijuru niho birengera, ikindi gice cya kitwa amajyaruguru kigabanyijemo ibice bitatu: igice cya mbere ni ubuturo bw’abantu: ikindi gice ni icy’inyanja amazi, na kuzimu, n’amashyamba n’imigezi n’umwijima n’ibicu, igice cya gatatu kirimo ubusitani bwo gukiranuka. Nabonye imisozi irindwi miremire cyane gusumba indi misozi yose yo ku isi: ariko hava ibihu n’ikime, iminsi n’ibihe, n’imyaka igahita. Nabonye imigezi ndwi ku isi miremire kuruta indi migezi yose: umwe uturuka iburengerazuba ugasuka amazi yawo mu Nyanja Ngali. Kanid iyi ibili ituruka mu majyaruguru ikiroha mu Nyanja. Maze ikaroha amazi yayo mu NYANJA YA ERITEREYA ni iburasirazuba. Indi ine isigaye inyura mu gice cy’amajyaruguru mu Nyanja yayo bwite, ibili muri iyo mu Nyanja ya Eritereya, indi ibili mu Nyanja Ngali niho yiroha.Nabonye ibirwa birindwi mu Nyanja, hamwe n’imyigimbakirwa. Ibili ku mwigimbakirwa itanu mu Nyanja Ngali. Inyanja Itukura.
79. Aya niyo mazina y’izuba. Irya mbere ni Oliyaresi, irya kabili ni Tomasi. Ukwezi kugira amazina ane: izina rya mbere ni Asonja,izina rya Kabili ni Ebla, irya gatatu ni Benase, irya kane ni Elaye. Ibi nibyo binyarumuri binini, kandi umuzenguruko wabyo ungana n’umuzenguruko w’Ijuru, kandi ibipimo by’umuzenguruko wabyo byombi ni bimwe. Ku muzenguruko w’izuba hariho imigabane irindwi y’urumuri irusha iri ku kwezi ku bipimo byuzuye iroherezwa kugeza imigabane irindwi y’urwo kuzuba ishizeho. Maze birarenga bikinjira mu irembo ry’iburengerazuba. Maze bigakora urugendo rwabyo mu majyaruguru. Bigahinduka mu marembo y’iburengerazuba bw’Ijuru. Iyo ukwezi kubonetse hagaragara kimwe cya cumi na kane mu Ijuru.[urumuri rukwuzuramo] ku munsi wa cumin a kane kuba kurangije umucyo wako maze ibice cumin a bitanu bw’urumuri bikakoherezwaho kugeza ku munsi wa cumi na gatanu umucyo wako umaze kuzura ugendeye ku kimenyetso cy’umwaka, maze bikaba ibice cumi na bitanu. Maze ukwezi kukiyongeraho ibice cumi na bine mu kurenga kwako kugabanukaho ibice cumi na bine by’umucyo wako, kuva ku gice cya kabili kugeza ku cya cumi na kane cyawo, kuva ku cya gatatu kugeza ku cya cumi na kabili, kuva ku cya kane kugeza ku cya cumi na kimwe, kuva ku cya gatu ujya ku cya cumi, kuva ku cya gatandatu ujya ku cya cyenda, kuva ku cya munani ujya kucya karindwi, kuva ku cya cyenda ujya ku cya gatandatu,kuva ku cya cumi ujya ku cya gatanu,ku cya cumin a rimwe ujya ku cya kane,uva kua cya cumi na kabili ujya gatatu, kuva ku cya cumi na gatau ujya ku cya gatatu, kuva kucya cumi na gatatu ujya kucya kabili, kuva ku cya cumi na kane ujya ku gice cy’icya karindwi. Ubwo urumuri rwako ruba rusigaye rizimira ku gice cya cumi na gatanu.
Hari amezi amwe n’amwe agira iminsi makumyabili n’icyenda cyangwa se makumyabili n’umunani. Malayika Uliyeli anyereka irindi tegeko uko urumuri rwoherezwa ku kwezi, n’igice rwoherezwaho ruva ku zuba. Mu bihe byose urumuri ruba rwiyongera ku kwezi,kuba kurwiyoherezaho, igihe guteganye n’izuba mu minsi cumi n’ine urumuri rwako ruba rwuzuye. Iyo kumurika urumuri rwako ruba ruboneka hose ku Ijuru. Kandi ku munsi wa mbere kwitwa Ukwezi gushya,kuri uwo munsi urumuri rukurasiraho, kugira urumuri rwuzuye ku munsi izuba riba rirenze mu burengerazuba, maze nako kubonekera iburasirazuba mu Ijoro. Ubwo kwaka Ijoro ryose kugeza igihe izuba rikurasiyeho rikakurusha urumuri, kugeza urumuri rwako rutakigaragara umunsi wose kugeza iminsi yose igize ukwezi, kandi umuzenguruko wakwo uba uriho ubusa,nta rumuri ruba ruriho.
Mu mezi atatau kugira iminis mirongo itatu, mugihe cyako kugira amezi atatu y’iminis makumyabili n’icyenda, buri kwezi, kukarangiza kurenga kwako mbere y’igihe , nuko mu irembo rya mbere iminis ijana na mirongo irindwi n’irindwi, mu gihe cyo kurenga kwako kuboneka amezi atatu gufite iminsi mirongo itatu buri kumwe. Mu yandi mezi atatu kuboneka iminsi makumyabili n’icyenda buri kumwe. Nijoro kuboneka nk’umuntu iminsi makumyabili buri nshuro, ku manywa kugaragara nk’Ijuru , kanid nta kindi kintu muriko kibika urumuri rwako.
KWIYIBUTSA AMATEGEKO MENSHI
80. None mwana wanjye nakweretse ibintu byose n’amategeko y’inyenyerizo mu Ijuru uko ziteye. Kandi yanyeretse amategeko ya buri kimwe cyose amanywa n’ijoro, kandi buri gihe cyose kigira amategeko yacyo,ndetse na buri mwaka, kandi buri kintu cyashyiriweho itegeko , buri kwezi ndetse na buri cyumweru. No kurenga ku kwezi kurengera mu irembo rya gatandatu ubwo urumuri rwako ruba rurangiye, ubwo hakaza itangira rindi riber amu irembo rya mbere rya buri gihe kugeza iminsi ijana na mirongo irindwi n’irindwi ishize ihamagarwa ufatiye ku byumweru makumyabili na bitanu n’iminsi ibili. Kugenda inyuma y’inyenyeri n’urukurikirane rw’inyenyeri iminsi itanu mu rugendo rw’igihe kimwe nicyo gihe ukubona kwamaze gutambuka, iyi niyo shusho y’ibinyarumuri Uliyeli Malayika Wera akaba ari nawe muyobozi w’ibinyarumuri yanyeretse.
80. Muri iyo minsi Uliyeri yaransubije ati: “HenoKi, umwa rero nakweretse ibintu byose, naguhishuriye ibintu byose wari ukwiriye kumenya, iri zuba n’ukwezi n’umukuru w’inyenyeri zo mu Ijuru nuko zikora ingendo zazo igihe cyazo intera zazo n’aho zisoreza.”Matayo 24:22. Iyo minsi iyaba itagabanijweho ntihajyaga kuzarokoka n’umwe, ariko ku bw’intore iyo minsi izagabanywaho.UBWIGOMEKE N’IBINYABUZIMA BYO MW’IJURU BYATEWE N’IBYAHA BY’ABANTU.Muriyo minsi kurama kw’abanyabyaha kuzagabanuka, imyaka yo mu mirima yabo izarumba, ibyo ku isi byose bizagwingira ntibizajya bibonekera igihe cyabyo: ijuru ntirizavuba imvura. Kandi icyo gihe imbuto zo mu isi zizagwingira, ntizizerera igihe imbuto zo ku biti zizahonga muri icyo gihe, ukwezi kuzahindura igihe cyako, ntikuzabonekera igihe gisanzwe. Kandi muri iyo minsi izuba rizijima , kandi niriva rizacana cyane umucyo waryo wiyongere cyane bikabije.
Matayo 24:29…..‘Izuba rizijima, n’ukwezi ntikuzava umwezi wako, n’inyenyeri zizagwa ziva mu ijuru, n’imbaraga zo mu ijuru zizanyeganyega.’
Inyenyeri zizahindura imikorere yazo,zitandukire inzira zazo zisanzwe, ntizizabonekera igihe cyazo, kandi abanyabyaha ntibazongera kubonesherezwa nazo. Intekerezo z’abari ku isi zizayoba kubera iby’inyenyeri, kandi bazakurwa mu nzira zabo. Ni koko bazayoba, bazifate nk’imana zabo. Ibyaha bizagwira maze ibihano bibazeho kugirango barimbuke bose.
IBITEREKO BYO MU IJURU N’UBUTUMWA BWA HENOKI.
81. Maze arambwira ati “Henoki witegereze biriya bitereko usome ibyanditseho,kandi ushyire ikimenyesto kuri buri kintu. ” nuko nitegereza ibyo bitereko byo mu Ijuru nsoma ibyanditsweho kandi ndabisobanukirwa byose. Nsoma igitabo cy’imirimo y’inyokomuntu, n’iby’abana b’abanyamubuli bose bazabaho mu bisekuruza bizaza hanyuma. Nuko nshima Imana Umushobora byose Umwami w’abami ibyo yakoze byose mu isi, mushimira cyane ko yihangana, mushimira cyane kandi ku bw’abana b’abantu. Maze nyuma y’ibi ndavuga nti “hahirwa umuntu upfira mu gukiranuka n’imirimo myiza,kuko nta gitabo cyo gukiranirwa kandi kuri we ntazacirwaho iteka” maze abo bera barindwi barantwara banjyana ku isi imbere y’umuryango w’inzu yanjye. Niko kumbwira bati: “Ubwire byose Metusela,umuhungu wawe, kandi ubwire abantu bose ko nta muntu wambaye umubili n’umwe ukiranuka mu maso y’Imana, kuko ariyo yabaremye.
Umwaka umwe tuzagusiga n’umuhungu wawe kugeza igihe uzaba umaze gutanga itegeko rya nyuma kuko ugomba kwigisha urubyaro rwawe, ukabibandikira, kandi ukabihamiriza abana bawe bose, mu mwaka wa kabili bazagukura hagati muri bo. Wikomeze umutima kuko umukiranutsi azabwiriza ibyo gukiranuka ku beza, kandi gukiranuka mu bakiranuka bazanezerwa, kandi nazajya bayishimirana umwe abibwira undi. Ariko abanyabyaha bazapfana n’abanyabyaha bandi nkabo, kandi abayobye bazagwa mu buyobe bwabo, kandi abakora ibyo gukiranuka bazapfa nk’abantu, ariko batandukanye n’abakora ibyo gukiranirwa.” Muri icyo gihe barekeraho kumvugisha nuko nsanga abantu banjye,nshimira Imana Nyirijambo.
82. Noneho Mwana wanjye Metusela, ibintu ndimo nkubwira kandi nkabikwandikira ! Naguhishuriye ikintu cyose nguha kandi n’ibitabo bikubiyemo byose, nuko rero mwana wanjye bibike neza, ibitabo biva mu ntoki za Data, bikazakwizwa mu bisekuruza by’abantu bo mu isi. Nakwigishije iby’ubwenge ndetse n’abana bawe.ndetse n’abazaba abana bawe. Nabongo bazabyigishe abana babo b’ibisekuruza byose ubu bwenge buzabagume mu mitwe, bugume mu ntekerezo zabo.Abazabyumva bose ntibazasinzira ahubwo bazashaka gukomeza kubitega amatwi ngo bige ubu bwenge,bizaryohera abazabyitaho kurusha ibiryo basanzwe barya. Hahirwa abakiranutsi bagendera mu nzira zo gukiranuka, ntibakore ibyaha nk’abanyabyaha, mu minsi yo kubaho kwabo nk’uko izuba rizenguruka mu kirere, rikagera ho rirengera mu irembo iminsi mirongo itatu n’amategeko y’inyenyeri ibihumbi hamwe n’ibice bine bine bigabanya ibhe bine by’umwaka, bikabiyobora bikinjiranamo nabyo iminis ine, bitewe n’amakosa y’abantu ntibibe uko bikwiye, mu kubahiriza umwaka wose , nikoko abantu bazaba bakosheje, ntibazabarwa nk’abakiranutsi. Kuko bibarirwa ku mwaka kandi niko biri iteka ryose.kimwe mu irembo rya mbere ikindi mu riembo rya gatatu.
Ikindi mu rya kane ikindi nacyo mu rya gatandatu. Maze umwaka ukuzura mu minsi Magana atatu mirongo itandatu n’ine. Uko niko bibarwa neza, ku binyarumuri, ibijyanye n’ibirori n’iminsi mikuru,imyaka ndetse n’iminsi. Malayika Uliyeli yarabinyeretse kandi arabimpishurira. Kuko ari nawe Umuremyi wa Byose yabishinze ngo abigenzure. Abiha kuganza amanywa n’ijoro mu Ijuru, ndetse no kumurikira abantu , izuba ukwezi n’inyenyeri, n’izindi mbaraga zo mu ijuru zigendera ku magare ari mu nzira yabyo. Aya niyo mabwiriza y’inyenyeri,zirengera ahantu hazo,mu bihe byzao, iminsi mikuru yabyo, ndetse n’amezi yabyo. Ayoniyo mazina y’ibiyobora ibindi, ugenzura ko bigendera igihe cyabyo,kuri gahunda yabyo,amezi yabyo,uko bikurikirana, uko birutana. Ibiyobora bine bigabanya ibice bine by’umwaka nibyo bibanza kwinjira nyuma yabyo ibiyobora cumi na bibili bigabanya amezi, nyuma iminsi Magana atatu iri imbere y’ibihumbi biyobora iminsi n’iminsi igenda yiyongera kuri 28 cyangwa 29 habaho ikiyobora kigabanyamo umwaka ibice bine.
Kandi ibyo bihimbi bigabagabana hagati bigiye biyoborana, buri kimwe kigira aho kiyobora kugeza,ariko ikibiyobora byose kibigabanyamo amatsinda. Aya niyo mazina y’abayobozi bagabanya ibice by’umwaka aribo babishinzwe: Milikiyeli, Helemeleki,Melejali, na Nareli. Amazina y’ababayobora ni : Adinareyeli,Iyasusayeli, na Elomeyeli, aba batatu bakurikira umuyobozi w’amategeko nawe agakurikira bariya bayobozi b’ibyicaro bigabanyije ibice bine by’umwaka. Mu ntengiriro z’Umwaka Melikiyeli ahaguruka mbere akayobora ukunze kwitwa Izuba rya Tamayinandi, iminsi yose ategeka ni mirongo icyenda. Ibi nibyo bimenyetso bigaragara igihe ariwe uyobora: icyocyere,ubushyuhe, umutuzo, kandi ibiti byose byera imbuto zabyo, amababi amera ku biti,ni igihe cyo gusarura ingano n’indabo z’amaroza, n’izindi ndabo zose zo mu mirima,ariko ibito byo mu muhindi biranamba.
Matayo 24:32. “Murebere ku mutini ni wo cyitegererezo: ishami ryawo, iyo ritoshye ibibabi bikamera, mumenya yuko igihe cy’impeshyi kiri bugufi.Aya ni amazina y’abayozi babungirije:Belikayeli, Zelebuseyeli, n’umwe wongerwaho hamwe n’umutwe w’igihumbi yitwa Hiluyasefu, imisni yo kuyobora kwe igeze ku iherezo. Izina ry’uyobora nyuma ye ni Helemeleki,mu iryo zina iziba riba riva, iminis yose yo gucana kwe ni mirongo icyenda. Ibi nibyo bimenyetso by’igihe cye aba ategeka ku isi: Ubushyuhe bwinshi no gukakara k’ubutaka, ibiti birahisha kandi bigatanga imbuto zabyo zeze , intama zirarumbuka, ibintu byose biregerana n’ibiri mu mirima byose no kwenga vino,ibi bintu bibaho mu minsi yo gutegeka kwe.Aya niyo mazina y’abategeka n’abatwara igihumbi: Gidayijali, Keyeli na Heyeli, izina ry’utwara igihumbi winyongera kuri bo ni Asifayeli iminsi ye yo kuyoba ikaba ishize.Igice cya gatatu kirangiriye aha…………., hakurikiraho igice cya Kane.Biracyaza……………………